title: Deċiżjoni tal-Kummissjoni tal-24 ta’ Jannar 2017 li tistabbilixxi l-Grupp ta’ Esperti tal-Kummissjoni dwar “Il-Pjattaforma dwar it-Trattament Xieraq tal-Annimali” (Test b'rilevanza għaż-ŻEE. )

text:
               31.1.2017

               MT

               Il-Ġurnal Uffiċjali tal-Unjoni Ewropea

               C 31/61

         DEĊIŻJONI TAL-KUMMISSJONI
   tal-24 ta’ Jannar 2017
   li tistabbilixxi l-Grupp ta’ Esperti tal-Kummissjoni dwar “Il-Pjattaforma dwar it-Trattament Xieraq tal-Annimali”
   (Test b'rilevanza għaż-ŻEE)
   (2017/C 31/12)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               L-Artikolu 13 tat-Trattat dwar il-Funzjonament tal-Unjoni Ewropea jagħraf li l-annimali huma esseri senzjenti u jesiġi li l-Unjoni u l-Istati Membri jikkunsidraw b’mod sħiħ il-ħtiġijiet tal-benessri tal-annimali fit-tfassil u fl-implimentazzjoni tal-agrikoltura, tas-sajd, tat-trasport, tas-suq intern, tar-riċerka u l-iżvilupp teknoloġiku u tal-politiki dwar l-ispazju tal-Unjoni, filwaqt li jiġu rispettati d-dispożizzjonijiet leġislattivi jew amministrattivi tal-Istati Membri li għandhom x’jaqsmu partikolarment mar-riti reliġjużi, mat-tradizzjonijiet kulturali u mal-wirt reġjonali.

               (2)

               Skont l-Artikolu 11(2) tat-Trattat dwar l-Unjoni Ewropea, l-istituzzjonijiet għandhom iżommu djalogu miftuħ, trasparenti u regolari mal-assoċjazzjonijiet rappreżentattivi u mas-soċjetà ċivili.

               (3)

               L-Artikolu 26 tat-Trattat dwar il-Funzjonament tal-Unjoni Ewropea jistipula li l-Unjoni għandha tadotta miżuri bil-ħsieb li tistabbilixxi u tiżgura li s-suq intern jiffunzjona għall-moviment liberu tal-merkanzija, tal-persuni, tas-servizzi u tal-kapital.

               (4)

               L-Artikolu 38 tat-Trattat dwar il-Funzjonament tal-Unjoni Ewropea jassenja l-kompitu lill-Unjoni li tiddefinixxi u timplimenta politika agrikola komuni.

               (5)

               L-Artikolu 179 tat-Trattat dwar il-Funzjonament tal-Unjoni Ewropea jistipula li l-Unjoni għandha l-għan li ssaħħaħ il-bażijiet xjentifiċi u teknoloġiċi tagħha billi tikseb żona Ewropea tar-riċerka. Skont l-Artikolu 180(b) tat-Trattat imsemmi, l-Unjoni għandha tippromwovi l-kooperazzjoni fil-qasam tar-riċerka tal-Unjoni, l-iżvilupp u d-dimostrazzjoni teknoloġiċi ma’ pajjiżi terzi u ma’ organizzazzjonijiet internazzjonali.

               (6)

               Fl-2011 il-Kummissjoni stabbiliet grupp ta’ esperti dwar it-trattament xieraq tal-annimali (1) biex dan jgħin lill-Kummissjoni u jagħtiha l-pariri dwar kwistjonijiet li għandhom x’jaqsmu mal-leġiżlazzjoni dwar it-trattament xieraq tal-annimali u biex jiffaċilita t-tpartit tal-informazzjoni, tal-esperjenza u tal-prassi tajba fil-qasam tal-leġiżlazzjoni dwar it-trattament xieraq tal-annimali.

               (7)

               Il-Parlament Ewropew (2) u l-Kunsill tal-Unjoni Ewropea (3) appellaw għall-istabbiliment ta’ pjattaforma tal-Unjoni dwar it-trattament xieraq tal-annimali biex jittejjeb id-djalogu fost il-partijiet ikkonċernati biex dawn jaqsmu l-esperjenzi, l-għarfien espert u l-opinjonijiet.

               (8)

               Biex iwieġeb għat-talbiet tal-Parlament u tal-Kunsill, grupp ġdid ta’ esperti “Il-Pjattaforma dwar it-Trattament Xieraq tal-Annimali” (“il-Pjattaforma”) għandu jassisti lill-Kummissjoni u jgħin biex jinżamm djalogu regolari dwar kwistjonijiet tal-Unjoni direttament marbuta mat-trattament xieraq tal-annimali, bħalma huma l-infurzar tal-leġiżlazzjoni, l-iskambju tal-għarfien xjentifiku, l-innovazzjonijiet u l-prattiki tajbin għall-benessri tal-annimali/inizjattivi, jew attivitajiet internazzjonali dwar it-trattament xieraq tal-annimali. Il-Pjattaforma għandha wkoll tgħin lill-Kummissjoni dwar suġġetti rilevanti tal-Unjoni li jistgħu jinteraġixxu ma’ kwistjonijiet ta’ trattament xieraq tal-annimali, bħalma huma l-kummerċ, ir-reżistenza antimikrobika, is-sikurezza fl-ikel, ir-riċerka u l-ambjent. Peress li l-Pjattaforma se jkollha l-istess mandat bħall-grupp ta’ esperti eżistenti dwar it-trattament xieraq tal-annimali ma hemmx għalfejn jinżamm l-ewwel grupp.

               (9)

               Fil-ħidma tagħha l-Pjattaforma għandha tqis l-attivitajiet ta’ gruppi jew netwerks ta’ djalogu rilevanti oħrajn dwar it-trattament xieraq tal-annimali, bħal gruppi ta’ ħidma u netwerks tal-Awtorità Ewropea dwar is-Sigurtà fl-Ikel (EFSA) jew il-Pjattaforma Reġjonali għall-Ewropa tal-Organizzazzjoni Dinjija għas-Saħħa tal-Annimali dwar it-trattament xieraq tal-annimali.

               (10)

               Il-Pjattaforma għandha tkun magħmula minn rappreżentanti tal-awtoritajiet kompetenti fl-Istati Membri kollha, mill-organizzazzjonijiet tan-negozji involuti fil-katina tal-provvista tal-ikel u fiż-żamma tal-annimali għal għanijiet ta’ trobbija oħrajn, fil-livell tal-Unjoni Ewropea, għandha tkun magħmula minn organizzazzjonijiet tas-soċjetà ċivili involuti fit-trattament xieraq tal-annimali, kif ukoll minn istituzzjonijiet akkademiċi u ta’ riċerka li jaħdmu fix-xjenzi tat-trattament xieraq tal-annimali. Is-sħubija tal-Pjattaforma għandha tkun miftuħa wkoll għal esperti mill-awtoritajiet kompetenti ta’ pajjiżi mhux membri tal-UE li huma partijiet kontraenti għall-Ftehim dwar iż-Żona Ekonomika Ewropea kif ukoll għal esperti minn organizzazzjonijiet intergovernattivi internazzjonali.

               (11)

               Għandhom jiġu stabbiliti r-regoli dwar l-iżvelar tal-informazzjoni minn membri tal-Pjattaforma.

               (12)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (4).

               (13)

               Jixraq li jiġi stipulat perjodu għall-applikazzjoni ta’ din id-Deċiżjoni. Meta jkun il-waqt, il-Kummissjoni se tqis jekk ikunx rakkomandabbli li din id-Deċiżjoni tiġi estiża.

         IDDEĊIDIET KIF ĠEJ:
   Artikolu 1
   Suġġett
   Grupp ta’ esperti “Il-Pjattaforma dwar it-Trattament Xieraq tal-Annimali” (“il-Pjattaforma”), huwa b’dan stabbilit.
   Artikolu 2
   Kompiti
   Il-kompiti tal-Pjattaforma għandhom ikunu:

               (a)

               li tgħin lill-Kummissjoni fl-iżvilupp u fl-iskambju ta’ azzjonijiet ikkoordinati li l-għan tagħhom ikun li jikkontribwixxu lejn l-implimentazzjoni u l-applikazzjoni tal-leġiżlazzjoni tal-Unjoni Ewropea li għandha x’taqsam mat-trattament xieraq tal-annimali u l-fehim, kemm fl-Unjoni, kif ukoll barra minnha, tal-leġiżlazzjoni tal-Unjoni u tal-istandards internazzjonali dwar it-trattament xieraq tal-annimali;

               (b)

               li tiffaċilita l-iżvilupp u l-użu ta’ impenji volontarji ta’ titjib fit-trattament tal-annimali li jagħmlu n-negozji;

               (c)

               li tikkontribwixxi għall-promozzjoni tal-istandards tal-Unjoni dwar it-trattament xieraq tal-annimali u tivvalorizza l-valur fis-suq tal-prodotti tal-Unjoni f’livell globali;

               (d)

               li tinkoraġġixxi d-djalogu fost l-awtoritajiet kompetenti, in-negozji, is-soċjetà ċivili, id-dinja akkademika, ix-xjenzjati, u l-organizzazzjonijiet intergovernattivi internazzjonali dwar suġġetti marbuta mat-trattament xieraq tal-annimali rilevanti għall-Unjoni;

               (e)

               li tippromwovi skambju ta’ esperjenzi u prattiki tajba, l-għarfien xjentifiku u l-innovazzjoni marbuta mat-trattament xieraq tal-annimali rilevanti għall-Unjoni;

               (f)

               li taqsam l-informazzjoni dwar l-iżviluppi ta’ politiki fl-oqsma u dwar l-attivitajiet imsemmijin hawn fuq.

         Artikolu 3
   Konsultazzjoni
   Il-Kummissjoni tista’ tikkonsulta lill-Pjattaforma dwar kwalunkwe kwistjoni marbuta mat-trattament xieraq tal-annimali rilevanti għall-Unjoni.
   Artikolu 4
   Sħubija
   1.   Il-Pjattaforma għandha tkun magħmula minn mhux iktar minn 75 membru.
   2.   Il-Pjattaforma għandha tkun magħmula minn dawn il-membri li ġejjin:

               a.

               l-awtoritajiet kompetenti tal-Istati Membri tal-Unjoni Ewropea u ta’ dawk il-pajjiżi li mhumiex fl-UE li huma partijiet kontraenti tal-Ftehim dwar iż-Żona Ekonomika Ewropea (“il-membri fiż-ŻEE”) li huma responsabbli mit-trattament xieraq tal-annimali;

               b.

               organizzazzjonijiet kummerċjali u professjonali li jaħdmu fil-katina tal-provvista alimentari li tinvolvi l-annimali jew il-prodotti tal-annimali u fit-trobbija tal-annimali għal-skopijiet oħrajn tal-biedja fil-livell tal-Unjoni;

               c.

               organizzazzjonijiet tas-soċjetà ċivili li għandhom attivitajiet marbuta mat-trattament xieraq tal-annimali fil-livell tal-Unjoni;

               d.

               esperti indipendenti minn istituzzjonijiet akkademiċi u ta’ riċerka li jaħdmu fix-xjenzi tat-trattament xieraq tal-annimali li għandhom impatt fuq il-politiki tal-Unjoni;

               e.

               organizzazzjonijiet intergovernattivi internazzjonali li jaħdmu fil-qasam tat-trattament xieraq tal-annimali (5);

               f.

               l-Awtorità Ewropea dwar is-Sigurtà fl-Ikel.

         3.   Il-membri elenkati fil-Paragrafu 2 (d) jinħatru fil-kapaċità personali tagħhom u għandhom jaġixxu b’mod indipendenti u fl-interess pubbliku.
   4.   Il-membri elenkati fil-paragrafi 2 (b) u (c), għandhom jintgħażlu skont il-proċedura stabbilita fl-Artikolu 5. Dawn għandhom jaħtru r-rappreżentanti tagħhom fil-Pjattaforma f’livell għoli u għandhom ikunu responsabbli li jiżguraw li r-rappreżentanti tagħhom ikunu permanenti u jipprovdu livell ta’ għarfien espert għoli biżżejjed. Il-Kummissjoni tista’ tirrifjuta rappreżentant li jinħatar minn organizzazzjoni jekk tqis li, għal raġunijiet ġustifikati speċifikati fir-regoli tas-sejħa għall-applikazzjonijiet tal-Pjattaforma, il-ħatra ma tkunx xierqa. F’każijiet bħal dawn, l-organizzazzjoni kkonċernata għandha tintalab taħtar rappreżentant ieħor.
   6.   Il-membri elenkati fil-paragrafu 2 (a), (e) u (f) għandhom jaħtru lir-rappreżentanti tagħhom li jkunu responsabbli mit-trattament xieraq tal-annimali u għandhom ikunu responsabbli li jiżguraw li r-rappreżentanti tagħhom jkollhom livell għoli biżżejjed ta’ għarfien espert.
   7.   Il-membri li ma jibqgħux f’pożizzjoni li jikkontribwixxu b’mod effettiv fl-attivitajiet tal-grupp ta’ esperti, u li, fl-opinjoni tad-Direttorat Ġenerali għas-Sikurezza tas-Saħħa u tal-Ikel, ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea, jew li jippreżentaw ir-riżenja tagħhom, ma għandhomx jibqgħu jiġu mistiedna biex jipparteċipaw fil-laqgħat tal-Pjattaforma, u jistgħu jiġu sostitwiti għall-kumplament tal-perjodu taż-żmien li jkun fadallu l-mandat tagħhom.
   Artikolu 5
   Il-proċess tal-għażla
   1.   L-għażla tal-membri tal-Pjattaforma elenkati fl-Artikolu 4(2)(b) sa (d) għandha ssir permezz ta’ sejħa pubblika għall-applikazzjonijiet li tiġi ppubblikata fir-Reġistru tal-gruppi ta’ esperti tal-Kummissjoni u entitajiet oħrajn simili (“ir-Reġistru tal-gruppi ta’ esperti”). Barra minn hekk, is-sejħa għall-applikazzjonijiet tista’ tiġi ppubblikata b’mezzi oħra, anki fuq siti web magħmula apposta.
   Is-sejħa għall-applikazzjonijiet għandha turi b’mod ċar il-kriterji tal-għażla li jinkludu l-livell ta’ għarfien espert mistenni u l-interessi li għandhom ikunu rappreżentati rigward ix-xogħol li jrid jitwettaq. L-iskadenza minima għall-applikazzjonijiet għandha tkun ta’ erba’ ġimgħat.
   2.   Il-membri elenkati fl-Artikolu 4(2)(d) għandhom jiżvelaw kull ċirkostanza li tista’ twassal għal kunflitt ta’ interess. B’mod partikolari, il-Kummissjoni teżiġi li bħala parti mill-applikazzjoni tagħhom dawk l-individwi jippreżentaw formola tad-dikjarazzjoni tal-interessi (“DOI”) bbażata fuq il-formola standard tad-dikjarazzjoni tal-interessi tal-gruppi ta’ esperti, flimkien ma’ curriculum vitae (CV) aġġornat. Għandha tinħtieġ il-preżentazzjoni tal-formola tad-DOI mimlija biex dak li jkun isir eliġibbli li jinħatar membru fil-kapaċità personali tiegħu. Il-valutazzjoni tal-kunflitt ta’ interess għandha ssir b’konformità mar-regoli orizzontali tal-Kummissjoni għall-gruppi ta’ esperti (“ir-regoli orizzontali”) (6).
   3.   Ir-reġistrazzjoni fir-Reġistru ta’ Trasparenza hija meħtieġa biex jinħatru l-organizzazzjonijiet imsemmija fl-Artikolu 4(2)(b) u (c).
   4.   Il-membri elenkati fl-Artikolu 4(2)(b) sa (d) għandhom jinħatru mid-Direttur Ġenerali għas-Saħħa u s-Sikurezza Alimentari minn fost l-applikanti bil-kompetenza rilevanti fl-oqsma msemmija fl-Artikolu 2 li jkunu wieġbu għas-sejħa għall-applikazzjonijiet.
   5.   Il-membri għandhom jinħatru sal-31 ta’ Diċembru 2019. Dawn jibqgħu fil-kariga sa tmiem il-mandat tagħhom. Il-mandat tagħhom jista’ jiġġedded.
   6.   Fir-rigward tal-membri elenkati fil-Punt (2) (d) tal-Artikolu 4, id-Direttur Ġenerali għas-Saħħa u s-Sikurezza Alimentari għandu jaħtar membri supplenti, skont l-istess kundizzjonijiet tal-membri, u dawn awtomatikament għandhom jieħdu post kwalunkwe membru li jkun assenti jew indispost. Id-Direttur Ġenerali għandu jistabbilixxi wkoll, lista ta’ riżerva ta’ kandidati xierqa, wara li jikseb il-kunsens tagħhom, li tkun tista’ tintuża biex jinħatru sostituti tal-membri.
   Artikolu 6
   Il-president
   Il-Pjattaforma għandha tkun ippreseduta mid-Direttur Ġenerali għas-Saħħa u s-Sikurezza Alimentari jew mir-rappreżentant tiegħu/tagħha.
   Artikolu 7
   Il-ħidma
   1.   Il-Pjattaforma għandha taġixxi fuq talba tal-President, skont ir-regoli orizzontali.
   2.   Fil-prinċipju, il-grupp għandu jiltaqa’ mill-inqas darbtejn fis-sena fil-kwartieri tal-Kummissjoni, u kull darba li l-Kummissjoni tħoss il-bżonn li ssir laqgħa.
   3.   Is-servizzi tal-Kummissjoni għandhom jipprovdu s-servizzi segretarjali. Jistgħu jattendu l-laqgħat tal-Pjattaforma u tas-sottogruppi tagħha uffiċjali minn dipartimenti oħrajn tal-Kummissjoni li jkollhom interess fil-ħidmiet tal-Pjattaforma.
   4.   Bi ftehim mal-President, il-Pjattaforma tista’, permezz ta’ maġġoranza sempliċi tal-membri tagħha, tiddeċiedi li tiftaħ il-laqgħat tagħha għall-pubbliku.
   5.   Il-minuti tad-diskussjoni dwar kull punt fl-aġenda u l-konklużjonijiet tad-dibattiti għandhom ikunu siewja u sħaħ. Il-minuti għandhom jitħejjew mis-segretarjat taħt ir-responsabbilità tal-President.
   6.   Il-Pjattaforma għandha tadotta r-rapporti jew il-konklużjonijiet permezz tal-kunsens. Meta ssir votazzjoni, ir-riżultat tal-votazzjoni għandu jkun deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mar-rapport jew mal-konklużjoni rilevanti.
   Artikolu 8
   Sottogruppi
   1.   Id-Direttur Ġenerali għas-Saħħa u s-Sikurezza Alimentari jista’ jistabbilixxi s-sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mill-Kummissjoni. Is-sottogruppi għandhom jaħdmu skont ir-regoli orizzontali u jirrapportaw lura lill-Pjattaforma. Dawn is-sottogruppi għandhom jiġu xolti malli jintlaħaq l-għan tal-mandat tagħhom.
   2.   Il-membri tas-sottogruppi li ma jkunux membri tal-Pjattaforma għandhom jintagħżlu permezz ta’ sejħa pubblika għall-applikazzjonijiet, b’konformità mal-Artikolu 5 u mar-regoli orizzontali (7).
   Artikolu 9
   L-esperti mistiedna
   Fuq bażi ad hoc, il-President jista’ jistieden lil xi esperti li għandhom kompetenza speċifika dwar suġġett fl-aġenda biex jieħdu sehem fil-ħidma tal-grupp jew tas-sottogrupp.
   Artikolu 10
   Osservaturi
   1.   Individwi, organizzazzjonijiet u entitajiet pubbliċi jistgħu jingħataw status ta’ osservatur, skont ir-regoli orizzontali, bi stedina diretta jew wara sejħa għall-applikazzjonijiet.
   2.   L-organizzazzjonijiet jew l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
   3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-Pjattaforma u jipprovdu l-għarfien espert. Madankollu, ma jkollhomx id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew ta’ konklużjonijiet tal-Pjattaforma.
   4.   Il-Pjattaforma ma għandhiex ikollha aktar minn ħames osservaturi.
   Artikolu 11
   Ir-regoli ta’ proċedura
   Il-Pjattaforma għandha tadotta r-regoli ta’ proċedura tagħha b’maġġoranza sempliċi tal-membri, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali, fuq proposta mill-President u bi ftehim miegħu.
   Artikolu 12
   Is-segretezza professjonali u t-trattament ta’ informazzjoni kklassifikata
   Il-membri tal-Pjattaforma u r-rappreżentanti tagħhom, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali li skont it-Trattati u r-regoli ta’ implimentazzjoni tagħhom, japplikaw għall-membri kollha tal-istituzzjonijiet u l-persunal tagħhom, u mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (8) u (UE, Euratom) 2015/444 (9). F’każ li dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
   Artikolu 13
   Ir-relazzjoni mal-Parlament Ewropew
   Il-Parlament Ewropew għandu jinżamm infurmat dwar il-ħidma tal-Pjattaforma. Jekk jitlob il-Parlament Ewropew, u skont il-modalitajiet stabbiliti fil-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea (10), il-Kummissjoni tista’ tistieden lill-Parlament jibgħat l-esperti jattendu l-laqgħat.
   Artikolu 14
   It-trasparenza
   1.   Il-Pjattaforma u s-sottogruppi għandhom jiġu rreġistrati fir-Reġistru tal-gruppi ta’ esperti.
   2.   F’dak li jirrigwarda l-kompożizzjoni tal-grupp, id-dejta li ġejja għandha tiġi ppubblikata fir-Reġistru tal-gruppi ta’ esperti:

               (a)

               l-ismijiet tal-individwi li jinħatru f’kapaċità personali;

               (b)

               l-ismijiet tal-organizzazzjonijiet membri; għandu jkun iddikjarat l-interess rappreżentat;

               (c)

               l-ismijiet ta’ entitajiet pubbliċi oħrajn;

               (d)

               l-ismijiet tal-osservaturi.

         3.   Id-dokumenti rilevanti kollha, bħalma huma l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti jew inkella permezz ta’ link bejn ir-Reġistru u sit web apposta, fejn tkun tista’ tinsab din l-informazzjoni. L-aċċess għal siti web speċifiċi ma għandux ikun soġġett għar-reġistrazzjoni tal-utent jew xi restrizzjoni oħra. B’mod partikolari, l-aġenda u d-dokumenti ta’ sfond rilevanti oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni f’waqtha tal-minuti. L-eċċezzjonijiet għall-pubblikazzjoni għandhom jiġu previsti biss meta d-divulgazzjoni ta’ dokument iddgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (11).
   Artikolu 15
   Spejjeż tal-laqgħat
   1.   Dawk li jieħdu sehem fl-attivitajiet tal-Pjattaforma u tas-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-Pjattaforma u tas-sottogruppi għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
   Artikolu 16
   L-applikabbiltà
   Din id-Deċiżjoni għandha tapplika sal-31 ta’ Diċembru 2019.

      Magħmul fi Brussell, l-24 ta’ Jannar 2017.

            Għall-Kummissjoni

         Vytenis ANDRIUKAITIS

            Membru tal-Kummissjoni

      (1)  Il-grupp ta’ esperti dwar it-trattament xieraq tal-annimali E02668.

      (2)  Ir-Riżoluzzjoni tal-Parlament Ewropew dwar Strateġija ġdida għall-Benessri tal-Annimali għall-2020–2016 tal-24 ta’ Novembru 2015 (2015/2957 (RSP)).

      (3)  It-3464 laqgħa tal-Kunsill — Agrikoltura u Sajd - is-17 ta’ Mejju 2016.

      (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta (ĠU L 8, 12.1.2001, p. 1.).

      (5)  pereżempju, l-Organizzazzjoni Dinjija għas-Saħħa tal-Annimali (OIE), l-Organizzazzjoni tal-Ikel u l-Agrikoltura tan-Nazzjonijiet Uniti (FAO),

      (6)  Id-Deċiżjoni tal-Kummissjoni tat-30.5.2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.

      (7)  Ara l-Artikoli 10 u 14.2 tar-regoli orizzontali.

      (8)  ĠU L 72, 17.3.2015, p. 41.

      (9)  ĠU L 72, 17.3.2015, p. 53.

      (10)  ĠU L 304, 20.11.2010, p. 47.

      (11)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).


title: 2011/652/: Deċiżjoni tal-Parlament Ewropew u tal-Kunsill tas- 27 ta' Settembru 2011 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/007 AT/Steiermark u Niederösterreich mill-Awstrija)

text:
               7.10.2011

               MT

               Il-Ġurnal Uffiċjali tal-Unjoni Ewropea

               L 263/9

         DEĊIŻJONI TAL-PARLAMENT EWROPEW U TAL-KUNSILL
   tas-27 ta' Settembru 2011
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/007 AT/Steiermark u Niederösterreich mill-Awstrija)
   (2011/652/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b'mod partikolari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja minħabba bidliet strutturali kbar fix-xejriet kummerċjali dinjin dovuti għall-globalizzazzjoni u sabiex jiġu megħjuna fir-reintegrazzjoni tagħhom fis-suq tax-xogħol.

               (2)

               L-ambitu tal-FEG twessa' għal applikazzjonijiet imressqa mill-1 ta' Mejju 2009 biex jinkludi appoġġ għall-ħaddiema li ngħataw is-sensja b'riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEG sal-limitu massimu annwali ta' EUR 500 miljun.

               (4)

               L-Awstrija ppreżentat applikazzjoni fid-9 ta' Marzu 2010 għall-mobilizzazzjoni tal-FEG fir-rigward ta' sensji f'54 impriża fid-Diviżjoni 24, tan-NACE Reviżjoni 2 (“Manifattura ta' metalli bażiċi”) fir-reġjuni kontigwi NUTS II ta' Steiermark (Stirja, AT22) u Niederösterreich (Awstrija t'Isfel, AT12) fl-Awstrija u ssupplementatha b'informazzjoni addizzjonali sas-27 ta' Jannar 2011. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, tipproponi li timmobilizza l-ammont ta' EUR 8 284 908.

               (5)

               Għalhekk, il-FEG għandu jiġi mobilizzat sabiex jipprovdi kontribuzzjoni finanzjarja għall-applikazzjoni mressqa mill-Awstrija,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2011, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 8 284 908 f'approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, is-27 ta’ Settembru 2011.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         M. DOWGIELEWICZ

      (1)  ĠU L 139, 14.6.2006, p. 1.

      (2)  ĠU L 406, 30.12.2006, p. 1.


title: Deċiżjoni tal-Kunsill 2014/821/PESK tal- 4 ta' Novembru 2014 dwar l-iffirmar u l-konklużjoni tal-Ftehim bejn l-Unjoni Ewropea u l-Ukraina dwar l-istatus tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM Ukraine)

text:
               21.11.2014

               MT

               Il-Ġurnal Uffiċjali tal-Unjoni Ewropea

               L 334/1

         DEĊIŻJONI TAL-KUNSILL 2014/821/PESK
   tal-4 ta' Novembru 2014
   dwar l-iffirmar u l-konklużjoni tal-Ftehim bejn l-Unjoni Ewropea u l-Ukraina dwar l-istatus tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM Ukraine)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Lulju 2014, il-Kunsill adotta d-Deċiżjoni 2014/486/PESK (1).

               (2)

               Fl-istess jum, il-Kunsill adotta d-Deċiżjoni li tawtorizza l-ftuħ ta' negozjati mal-Ukraina sabiex jiġi konkluż Ftehim bejn l-Unjoni Ewropea u l-Ukraina dwar l-istatus tal-missjoni tal-Politika ta' Sigurtà u ta' Difiża Komuni (PSDK) tal-Unjoni Ewropea fl-Ukraina.

               (3)

               Ġie nnegozjat ftehim dwar l-istatus tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM Ukraine) (“il-Ftehim”) bejn l-Unjoni u l-Ukraina.

               (4)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Ukraina dwar l-istatus tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM Ukraine) huwa b'dan approvat f'isem l-Unjoni.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni li jkollhom is-setgħa li jiffirmaw il-Ftehim sabiex jorbtu l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-4 ta' Novembru 2014.

            Għall-Kunsill

            Il-President

         S. GOZI

      (1)  Id-Deċiżjoni 2014/486/PESK tat-22 ta' Lulju 2014 dwar il-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM Ukraine) (ĠU L 217, 23.7.2014, p. 42).


title: Deċiżjoni tal-Kunsill tal- 24 ta' Settembru 2012 li taħtar membru wieħed tal-Bord ta' Tmexxija tal-Aġenzija Ewropea għas-Sustanzi Kimiċi

text:
               25.9.2012

               MT

               Il-Ġurnal Uffiċjali tal-Unjoni Ewropea

               C 288/4

         DEĊIŻJONI TAL-KUNSILL
   tal-24 ta' Settembru 2012
   li taħtar membru wieħed tal-Bord ta' Tmexxija tal-Aġenzija Ewropea għas-Sustanzi Kimiċi
   2012/C 288/03
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi (1), u b'mod partikolari l-Artikolu 79 tiegħu,
   Billi:

               (1)

               L-Artikolu 79 tar-Regolament (KE) Nru 1907/2006 jipprevedi li l-Kunsill għandu jaħtar bħala membri tal-Bord ta' Tmexxija tal-Aġenzija Ewropea għas-Sustanzi Kimiċi (“il-Bord ta' Tmexxija”) rappreżentant wieħed minn kull Stat Membru.

               (2)

               Bid-Deċiżjoni tas-7 ta' Ġunju 2007 (2), il-Kunsill ħatar 27 membru tal-Bord ta' Tmexxija tal-Aġenzija Ewropea għas-Sustanzi Kimiċi.

               (3)

               Il-Gvern Ungeriż informa lill-Kunsill bil-ħsieb tiegħu li jissostitwixxi lir-rappreżentant Ungeriż fil-Bord ta' Tmexxija u ppreżenta nomina għal rappreżentant ġdid, li għandu jinħatar għal perijodu li jintemm fil-31 ta' Mejju 2013,

         ADOTTA DIN ID-DEĊIŻJONI:
   Artikolu 1
   Is-Sinjura Krisztina CSENGŐDY ta' nazzjonalità Ungeriża, imwielda fid-9 ta' Jannar 1961, hija b'dan maħtura membru tal-Bord ta' Tmexxija tal-Aġenzija Ewropea għas-Sustanzi Kimiċi minflok is-Sur Zoltán ADAMIS għall-perijodu mill-25 ta' Settembru 2012 sal-31 ta' Mejju 2013.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-24 ta’ Settembru 2012.

            Għall-Kunsill

            Il-President

         S. ALETRARIS

      (1)  ĠU L 396, 30.12.2006, p. 1.

      (2)  ĠU C 134, 16.6.2007, p. 6.


title: Deċiżjoni tal-Kunsill 2012/372/PESK tal- 10 ta’ Lulju 2012 li temenda u testendi d-Deċiżjoni tal-Kunsill 2010/330/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX-IRAQ

text:
                  11.7.2012

                  MT

                  Il-Ġurnal Uffiċjali tal-Unjoni Ewropea

                  L 179/22

            DEĊIŻJONI TAL-KUNSILL 2012/372/PESK
      tal-10 ta’ Lulju 2012
      li temenda u testendi d-Deċiżjoni tal-Kunsill 2010/330/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX-IRAQ
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 42(4) u l-Artikolu 43(2) tiegħu,
      Wara li kkunsidra l-opinjoni tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  Fis-7 ta' Marzu 2005, il-Kunsill adotta l-Azzjoni Konġunta 2005/190/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX (1).

                  (2)

                  Fl-14 ta' Ġunju 2010, il-Kunsill adotta d-Deċiżjoni 2010/330/PESK (2), li estendiet il-missjoni sat-30 ta' Ġunju 2012.

                  (3)

                  Wara r-rakkomandazzjonijiet fir-Reviżjoni Strateġika, il-missjoni għandha tiġi estiża b’perijodu ieħor ta' 18-il xhar iktar.

                  (4)

                  Il-missjoni EUJUST LEX-IRAQ ser titmexxa fil-kuntest ta’ sitwazzjoni li tista’ tiddeterjora u tista’ timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat.

                  (5)

                  Id-Deċiżjoni 2010/330/PESK għandha għalhekk tiġi emendata kif meħtieġ,

            ADOTTA DIN ID-DEĊIŻJONI:
      Artikolu 1
      Id-Deċiżjoni 2010/330/PESK hija b'dan emendata kif ġej:

                  (1)

                  L-Artikolu 2(4) huwa sostitwit b'dan li ġej:
                  “4.   L-attivitajiet ta' taħriġ għandhom isiru fl-Iraq u fir-reġjun kif ukoll fl-Unjoni. Il-missjoni EUJUST LEX-IRAQ għandu jkollha uffiċċji fi Brussell, f'Bagdad, inkluża antenna f'Basra, u f'Erbil (Reġjun tal-Kurdistan).”.

                  (2)

                  L-Artikolu 2(5) huwa mħassar.

                  (3)

                  L-Artikolu 6(5) huwa sostitwit b'dan li ġej:
                  “5.   Il-persunal kollu għandu jwettaq dmirijietu u jaġixxi fl-interess tal-Missjoni. Il-persunal kollu għandu jirrispetta l-prinċipji tas-sigurtà u l-istandards minimi stabbiliti mid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (*).

                     (*)  ĠU L 141, 27.5.2011, p. 17.”."

                  (4)

                  L-Artikolu 10 huwa b’dan emendat kif ġej:

                              a)

                              il-paragrafu 1 huwa sostitwit b’dan li ġej:
                              “1.   Il-Kmandant Ċivili tal-Operazzjoni għandu jidderieġi l-ippjanar mill-Kap tal-Missjoni ta' miżuri tas-sigurtà u jiżgura l-implimentazzjoni korretta u effettiva tagħhom għall-missjoni EUJUST LEX-IRAQ f'konformità mal-Artikoli 4 u 8.”;

                              b)

                              il-paragrafu 4 huwa mħassar;

                              c)

                              il-paragrafu 8 huwa sostitwit b'dan li ġej:
                              “8.   Il-membri, il-persunal li jħarreġ u l-esperti tal-missjoni EUJUST LEX-IRAQ għandhom jagħmlu taħriġ obbligatorju fis-sigurtà u, meta jkun il-każ, eżamijiet mediċi qabel kwalunkwe skjerament jew ivvjaġġar lejn l-Iraq.”.

                  (5)

                  Fl-Artikolu 11, jiżdied il-paragrafu li ġej:
                  “2a.   L-ammont ta' referenza finanzjarja maħsub biex ikopri n-nefqa relatata mal-Missjoni bejn l-1 ta' Lulju 2012 u t-30 ta' Ġunju 2013 għandu jkun ta' EUR 27 150 000.”.

                  (6)

                  Fl-Artikolu 16, it-tieni subparagrafu huwa sostitwit b'dan li ġej:
                  “Hija għandha tapplika mill-1 ta' Lulju 2010 sal-31 ta' Diċembru 2013.”.

            Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.
      Hija għandha tapplika mill-1 ta' Lulju 2012.

         Magħmul fi Brussell, l-10 ta’ Lulju 2012.

               Għall-Kunsill

               Il-President

            A. D. MAVROYIANNIS

         (1)  ĠU L 62, 9.3.2005, p. 37.

         (2)  ĠU L 149, 15.6.2010, p. 12.


title: Deċiżjoni tal-Kunsill 2014/213/PESK tal-14 ta' April 2014 li temenda d-Deċiżjoni 2010/638/PESK dwar miżuri restrittivi kontra r-Repubblika tal-Ginea

text:
                  15.4.2014

                  MT

                  Il-Ġurnal Uffiċjali tal-Unjoni Ewropea

                  L 111/83

         DEĊIŻJONI TAL-KUNSILL 2014/213/PESK
         tal-14 ta' April 2014
         li temenda d-Deċiżjoni 2010/638/PESK dwar miżuri restrittivi kontra r-Repubblika tal-Ginea
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Billi:

                     (1)

                     Fil-25 ta' Ottubru 2010, il-Kunsill adotta d-Deċiżjoni 2010/638/PESK dwar miżuri restrittivi kontra r-Repubblika tal-Ginea (1).

                     (2)

                     Bil-ħsieb tal-iżviluppi tar-Repubblika tal-Ginea, l-embargo fuq l-armi u l-embargo fuq it-tagħmir li jista' jintuża għal repressjoni interna għandhom jitneħħew.

                     (3)

                     Id-Deċiżjoni 2010/638/PESK għandha għalhekk tiġi emendata kif meħtieġ,

               ADOTTA DIN ID-DEĊIŻJONI:

            Artikolu 1
            Fid-Deċiżjoni 2010/638/PESK, jitħassru l-Artikoli 1 u 2.

            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, l-14 ta' April 2014.

                  Għall-Kunsill

                  Il-President

               C. ASHTON

            (1)  ĠU L 280, 26.10.2010, p. 10.


title: Deċiżjoni tal-Kunsill 2011/635/PESK tas- 26 ta’ Settembru 2011 li temenda d-Deċiżjoni tal-Kunsill 2010/231/PESK dwar miżuri restrittivi kontra s-Somalja

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 249/12

         DEĊIŻJONI TAL-KUNSILL 2011/635/PESK
   tas-26 ta’ Settembru 2011
   li temenda d-Deċiżjoni tal-Kunsill 2010/231/PESK dwar miżuri restrittivi kontra s-Somalja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b’mod partikolari l-Artikolu 29 tiegħu,
   Billi:

               (1)

               Fl-10 ta’ Diċembru 2002, il-Kunsill adotta l-Pożizzjoni Komuni 2002/960/PESK dwar miżuri restrettivi kontra s-Somalja (1) wara r-Riżoluzzjonijiet 733(1992), 1356 (2001) u 1425 (2002) tal-Kunsill tas-Sigurtà tan-Nazzjonijiet Uniti (UNSCR).

               (2)

               Fis-16 ta’ Frar 2009, il-Kunsill adotta l-Pożizzjoni Komuni 2009/138/PESK rigward miżuri restrittivi kontra s-Somalja u li tħassar il-Pożizzjoni Komuni 2002/960/PESK (2), li timplimenta l-UNSCR 1844 (2008). Fl-1 ta’ Marzu 2010, il-Kunsill adotta d-Deċiżjoni 2010/126/PESK li temenda l-Pożizzjoni Komuni 2009/138/PESK (3) u timplimenta l-UNSCR 1907 (2009).

               (3)

               Fis-26 ta’ April 2010, il-Kunsill adotta d-Deċiżjoni 2010/231/PESK (4) dwar miżuri restrittivi kontra s-Somalja u li tirrevoka l-Pożizzjoni Komuni 2009/138/PESK wara l-adozzjoni tal-UNSCR 1916 (2010) u l-adozzjoni tal-lista ta’ persuni u entitajiet li huma soġġetti għal miżuri restrittivi mill-Kumitat tas-Sanzjonijiet stabbilit skont l-UNSCR 751 (1992) dwar is-Somalja (minn issa ‘l quddiem imsejjaħ il-“Kumitat tas-Sanzjonijiet”).

               (4)

               Fit-28 ta’ Lulju 2011, il-Kumitat tas-Sanzjonijiet aġġorna l-lista ta’ persuni u entitajiet soġġetti għal miżuri restrittivi.

               (5)

               Fid-29 ta’ Lulju 2011, il-Kunsill tas-Sigurtà tan-Nazzjonijiet Uniti adotta l-UNSCR 2002 (2011) li testendi l-kriterji ta’ indikazzjoni biex jinkludu mexxejja politċi jew militari li qed jirreklutaw jew jużaw tfal f’konflitti armati fis-Somalja bi ksur tad-dritt internazzjonali applikabbli, u individwi u entitajiet li jkunu responsabbli għal ksur tad-dritt internazzjonali fis-Somalja li fihom jiġu mmirati ċivili, inklużi tfal u nisa, f’sitwazzjonijiet ta’ konflitti armati, inkluż qtil u mankament, vjolenza sesswali u sessista, attakki fuq skejjel u sptarijiet, u ħtif u spostament furzat.

               (6)

               Barra minn hekk, l-UNSCR 2002 (2011) iċċarat l-eżenzjoni li tippermetti li jsiru disponibbli fondi, assi finanzjarji jew riżorsi ekonomiċi oħrajn meħtieġa biex tkun żgurata l-kunsinna fil-ħin ta’ għajnuna umanitarja meħtieġa urġentement fis-Somalja, min-Nazzjonijiet Uniti, l-aġenziji jew il-programmi speċjalizzati tagħha, l-organizzazzjonijiet umanitarji bi status ta’ osservatur mal-Assemblea Ġenerali tan-Nazzjonijiet Uniti li jipprovdu għajnuna umanitarja, jew l-imsieħba implimentattivi tagħhom.

               (7)

               Id-Deċiżjoni 2010/231/PESK għandha tiġi emendata kif adatt;

         ADOTTA DIN ID-DEĊIŻJONI:
   Artikolu 1
   Id-Deċiżjoni 2010/231/PESK hija b’dan emendata kif ġej:

               1.

               L-Artikolu 2 huwa sostitwit b’dan li ġej:
               “Artikolu 2
               Miżuri restrittivi kif previsti fl-Artikoli 3, 5(1) u 6(1) u (2) għandhom ikunu imposti kontra persuni u entitajiet indikati mill-Kumitat tas-Sanzjonijiet bħala:

                           —

                           impenjati fi jew li jipprovdu appoġġ għal atti li jheddu l-paċi, is-sigurtà jew l-istabbiltà tas-Somalja, inklużi atti li jheddu l-Ftehim ta’ Ġibuti tat-18 ta’ Awwissu 2008 jew il-proċess politiku, jew jheddu t-TFIs jew l-AMISOM bil-forza,

                           —

                           aġixxew bi ksur tal-embargo fuq l-armi u miżuri relatati kif imsemmijin fl-Artikolu 1,

                           —

                           jostakolaw il-kunsinna ta’ għajnuna umanitarja lis-Somalja, jew l-aċċess għal, jew id-distribuzzjoni ta’, għajnuna umanitarja fis-Somalja,

                           —

                           huma mexxejja politiċi jew militari li qed jirreklutaw jew jużaw tfal f’konflitti armati fis-Somalja bi ksur tad-dritt internazzjonali applikabbli,

                           —

                           huma responsabbli għall-ksur tad-dritt internazzjonali applikabbli fis-Somalja li fihom jiġu mmirati ċivili, inklużi tfal u nisa, f’sitwazzjonijiet ta’ konflitti armati, inkluż qtil u mankament, vjolenza sesswali u sessista, attakki fuq skejjel u sptarijiet, u ħtif u spostament furzat.

                     Il-persuni u l-entitajiet rilevanti huma elenkati fl-Anness.”

               2.

               L-Artikolu 6(6) huwa sostitwit b’dan li ġej:
               “6.   Il-paragrafi 1 u 2 m’għandhomx japplikaw għad-disponibblità ta’ fondi, assi finanzjarji jew riżorsi ekonomiċi oħrajn meħtieġa biex tkun żgurata l-kunsinna fil-ħin ta’ għajnuna umanitarja meħtieġa urġentement fis-Somalja, min-Nazzjonijiet Uniti, l-aġenziji jew il-programmi speċjalizzati tagħha, l-organizzazzjonijiet umanitarji bi status ta’ osservatur mal-Assemblea Ġenerali tan-Nazzjonijiet Uniti li jipprovdu għajnuna umanitarja, jew l-imsieħba implimentattivi tagħhom, inklużi NGOs finanzjati b’mod bilaterali jew multilaterali li jipparteċipaw fl-Appell Konsolidat tan-NU għas-Somalja.”.

         Artikolu 2
   L-Anness tad-Deċiżjoni 2010/231/PESK għandu jiġi sostitwit bit-test li jinsab fl-Anness għal din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-26 ta’ Settembru 2011.

            Għall-Kunsill

            Il-President

         M. KOROLEC

      (1)  ĠU L 334, 11.12.2002, p. 1.

      (2)  ĠU L 46, 17.2.2009, p. 73.

      (3)  ĠU L 51, 2.3.2010, p. 18.

      (4)  ĠU L 105, 27.4.2011, p. 17.

      ANNESS

            “ANNESS

               LISTA TA’ PERSUNI U ENTITAJIET IMSEMMIJA FL-ARTIKOLU 2

            I.   Persuni

                        1.

                        Yasin Ali Baynah (magħruf ukoll bħala a) Ali, Yasin Baynah, b) Ali, Yassin Mohamed, c) Baynah, Yasin, d) Baynah, Yassin, e) Baynax, Yasiin Cali, f) Beenah, Yasin, g) Beenah, Yassin, h) Beenax, Yasin, i) Beenax, Yassin, j) Benah, Yasin, k) Benah, Yassin, l) Benax, Yassin, m) Beynah, Yasin, n) Binah, Yassin, o) Cali, Yasiin Baynax)
                        Data tat-twelid: 24 ta’ Diċembru 1965. Nazzjonalità: Somalja. Nazzjonalità alternattiva: Svezja. Post: Rinkeby, Stokkolma, Svezja; Mogadixu, Somalja.Data tal-indikazzjoni tan-NU: 12 ta’ April 2010.
                        Yasin Ali Baynah inċita l-attakki kontra l-Gvern Federali Transitorju (TFG) u l-Missjoni tal-Unjoni Afrikana fis-Somalja (AMISOM). Barra minn hekk, huwa mmobilizza appoġġ u ġabar fondi f’isem l-Alleanza għar-Riabilitazzjoni tas-Somalja u l-Hisbul Islam, li t-tnejn li huma kienu involuti b’mod attiv f’atti li jheddu l-paċi u s-sigurtà fis-Somalja, inkluż iċ-ċaħda tal-Ftehim ta’ Ġibuti, u attakki fuq il-forzi tat-TFG u l-AMISOM f’Mogadixu.

                        2.

                        Hassan Dahir Aweys (magħruf ukoll bħala a) Ali, Sheikh Hassan Dahir Aweys, b) Awes, Hassan Dahir, c) Awes, Shaykh Hassan Dahir, d) Aweyes, Hassen Dahir, e) Aweys, Ahmed Dahir, f) Aweys, Sheikh, g) Aweys, Sheikh Hassan Dahir, h) Dahir, Aweys Hassan, i) Ibrahim, Mohammed Hassan, j) OAIS, Hassan Tahir, k) Uways, Hassan Tahir, l) “Hassan, Sheikh”)
                        Data tat-twelid:1935. Ċittadinanza: Somalja. Nazzjonalità: Somalja. Post: Somalja.Data tal-indikazzjoni tan-NU: 12 ta’ April 2010.
                        Hassan Dahir Aweys aġixxa u jkompli jaġixxi bħala mexxej politiku u ideoloġiku għoli għal diversi gruppi ta’ oppożizzjoni armati responsabbli għal ksur ripetut tal-embargo fuq l-armi ġenerali u komplet u/jew atti li jheddu l-ftehim ta’ paċi ta’ Ġibuti, u l-forzi tal-Gvern Federali Transitorju (TFG) u tal-Missjoni tal-Unjoni Afrikana fis-Somalja (AMISOM). Bejn Ġunju 2006 u Settembru 2007, AWEYSs serva bħala president tal-kumitat ċentrali tal-Unjoni tal-Qrati Iżlamiċi; f’Lulju 2008 huwa ddikjara lilu nnifsu president tal-Alleanza għar-Riliberalizzazzjoni tas-Somalja- il-fergħa ta’ Asmara; u f’Mejju 2009 huwa kien innominat president tal-Hisbul Islam, alleanza ta’ gruppi li jopponu t-TFG. F’kull waħda minn dawn il-pożizzjonijiet, id-dikjarazzjonijiet u l-azzjonijiet ta’ AWEYS urew intenzjoni inekwivokabbli u sostnuta li jżarma t-TFG u li jkeċċi l-AMISOM mis-Somalja bl-użu tal-forza.

                        3.

                        Hassan Abdullah Hersi Al-Turki (magħruf ukoll bħala a) Al-Turki, Hassan, b) Turki, Hassan, c) Turki, Hassan Abdillahi Hersi, d) Turki, Sheikh Hassan, e) Xirsi, Xasan Cabdilaahi, f) Xirsi, Xasan Cabdulle)
                        Data tat-twelid:madwar l-1944. Post tat-twelid: Reġjun Ogaden, Etjopja. Nazzjonalità: Somalja. Post: Somalja. Data tal-indikazzjoni tan-NU: 12 ta’ April 2010.
                        Hassan Abdullah Hersi Al-Turki kien mexxej għoli ta’ grupp ta’ milizja armat minn nofs is-snin 1990 u kien involut f’bosta ksur tal-embargo fuq l-armi. Fl-2006, al-Turki kkontribbwixxa forzi għat-teħid ta’ Mogadixu mill-Unjoni tal-Qrati Iżlamiċi u ħareġ bħala mexxej militari fil-grupp, allinjat ma’ al-Shabaab. Mill-2006, al-Turki għamel it-territorju taħt il-kontroll tiegħu disponibbli għat-taħriġ ta’ diversi gruppi ta’ oppożizzjoni armati inkluża al-Shabaab. F’ Settembru 2007, al-Turki deher f’filmat tal-aħbarijiet ta’ al-Jazeera li wera t-taħriġ ta’ milizja taħt it-tmexxija tiegħu.

                        4.

                        Ahmed Abdi aw-Mohamed (magħruf ukoll bħala a) Abu Zubeyr, Muktar Abdirahman, b) Abuzubair, Muktar Abdulrahim, c) Aw Mohammed, Ahmed Abdi, d) Aw-Mohamud, Ahmed Abdi, e) “Godane”, f) “Godani”, g) “Mukhtar, Shaykh”, h) “Zubeyr, Abu”)
                        Data tat-twelid: 10 ta’ Lulju 1977. Post tat-twelid: Hargeysa, Somalja. Nazzjonalità: Somalja.Data tal-indikazzjoni tan-NU: 12 ta’ April 2010.
                        Ahmed Abdi Aw-Mohamed huwa mexxej għoli ta’ al-Shabaab u kien pubblikament innominat emir tal-organizzazzjoni f’ Diċembru 2007. Huwa jeżerċita r-responsabbiltà ta’ kmand għall-operazzjonijiet ta’ al-Shabaab fis-Somalja kollha. Aw-Mohamed iddenunzja l-proċess tal-paċi ta’ Ġibuti bħala kospirazzjoni barranija, u f’registrazzjoni awdjo mogħtija f’ Mejju 2009 lill-media Somala, huwa rrikonoxxa li l-forzi tiegħu kienu involuti fi ġlied reċenti f’Mogadixu.

                        5.

                        Fuad Mohamed Khalaf (magħruf ukoll bħala a) Fuad Mohamed Khalif, b) Fuad Mohamed Qalaf, c) Fuad Mohammed Kalaf, d) Fuad Mohamed Kalaf, e) Fuad Mohammed Khalif, f) Fuad Khalaf, g) Fuad Shongale, h) Fuad Shongole, i) Fuad Shangole, j) Fuad Songale, k) Fouad Shongale, l) Fuad Muhammad Khalaf Shongole)
                        Nazzjonalità: Somalja. Post: Mogadixu, Somalja. Post alternattiv: Somalja.Data tal-indikazzjoni tan-NU: 12 ta’ April 2010.
                        Fuad Mohamed Khalaf iffaċilita l-appoġġ finanzjarju lil al-Shabaab; F’Mejju 2008, huwa organizza żewġ attivitajiet ta’ ġbir ta’ fondi għal al-Shabaab f’moskej f’Kismaayo, Somalja. F’April 2008, Khalaf u bosta individwi oħra ddiriġew attakki b’ tagħmir splussiv li nġarr f’vetturi fuq bażijiet Etijopjani u elementi tal-Gvern Federali Transitorju Somalu f’Mogadixu, Somalja. F’Mejju 2008, Khalaf u grupp ta’ ġellieda attakkaw u ħatfu għassa tal-pulizija f’Mogadixu, waqt li qatlu u ferew diversi suldati.

                        6.

                        Bashir Mohamed Mahamoud (magħruf ukoll bħala a) Bashir Mohamed Mahmoud, b) Bashir Mahmud Mohammed, c) Bashir Mohamed Mohamud, d) Bashir Mohamed Mohamoud, e) Bashir Yare, f) Bashir Qorgab, g) Gure Gap, h) “Abu Muscab”, i) “Qorgab”)
                        Data tat-twelid: madwar 1979-1982. Data tat-twelid alternattiva: 1982. Nazzjonalità: Somalja. Post: Mogadixu, Somalja. Data tal-indikazzjoni tan-NU: 12 ta’ April 2010.
                        Bashir Mohamed Mahamoud huwa kmandant militari ta’ al-Shabaab. Mahamoud kienu ukoll wieħed minn xi għaxar membri fil-kunsill ta’ tmexxija ta’ al-Shabaab minn tard fl-2008. Mahamoud u assoċjat tiegħu kienu responsabbli mill-attakk bil-bus kontra l-Gvern Federali Transitorju Somalu f’Mogadixu

                        7.

                        Mohamed Sa’id (magħruf ukoll bħala a)”Atom”, b) Mohamed Sa’id Atom, c) Mohamed Siad Atom)
                        Data tat-twelid: madwar l-1966. Post tat-twelid: Galgala, Somalja. Post: Galgala, Somalja. Post Alternattiv: Badhan, Somalja. Data tal-indikazzjoni tan-NU: 12 ta’ April 2010.
                        Mohamed Sa’id “Atom” kien involut f’atti li jheddu l-paċi, is-sigurtà jew l-istabbiltà tas-Somalja. Atom forna, biegħ, jew ittrasferixxa direttament jew indirettament lejn is-Somalja armi jew materjal relatat jew parir, taħriġ, jew assistenza, inklużi finanzjament u assistenza finanzjarja, relatati mal-attivitajiet militari bi ksur tal-embargo fuq l-armi. Atom ġie identifikat bħala wieħed mill-fornituri ewlenin ta’ armi u munizzjon għall-operazzjonijiet ta’ al-Shabaab fir-reġjun ta’ Puntland. Huwa deskritt bħala l-mexxej ta’ milizja li tfaċċat fl-2006 fir-reġjun tal-Lvant ta’ Sanaag fit-Tramuntana tas-Somalja. Il-milizja tinkludi sa 250 ġellied u kienet implikata f’inċidenti ta’ ħtif ta’ persuni, piraterija u terroriżmu, u timporta l-armi tagħha stess, bi ksur tal-embargo fuq l-armi. Atom stabbilixxa l-forza tiegħu bħala l-preżenza militari ewlenija fiż-żona, b’bażi primarja qrib Galgala u bażi sekondarja qrib Badhan. Skont xi informazzjoni, Atom huwa allinjat ma’ al-Shabaab u jista’ jirċievi istruzzjonijiet mill-mexxej ta’ al-Shabaab Fu’aad Mohamed Khalaf.
                        Barra minn hekk, huwa rappurtat li Atom huwa involut fit-traffikar ta’ armi fis-Somalja. Informazzjoni minn għadd ta’ sorsi tindika li l-forzi tiegħu jirċievu armi u tagħmir mill-Jemen u l-Eritrea. Skont rapport ta’ Diċembru 2008, xhud li ra b’għajnejh iddeskriva sitt konsenji bħal dawn matul perijodu ta’ erba’ ġimgħat fil-bidu tal-2008, u kull waħda kienet biżżejjed biex jimtlew żewġ trakkijiet pickup b’armi żgħar, munizzjon, u granati mmexxija b’rokit (rocket-propelled grenades). Skont negozjant ta’ Bossaso familjari man-negozju tal-armi, il-konsenji ta’ Atom ma jidħlux fis-suq tal-armi, li jissuġġerixxi li dawn jew jinżammu għall-użu mill-forzi tiegħu jew jiġu ttrasferiti lil destinatarji fin-nofsinhar tas-Somalja, fejn topera al-Shabaab.
                        Il-forzi ta’ Atom kienu implikati fil-ħtif ta’ ħaddiem Ġermaniż li jipprovdi l-għajnuna, fil-ħtif ta’ żewġ Somali qrib Bossaso, u f’ibbumbardjar ta’ migranti Etjopjani f’Bossaso fil-5 ta’ Frar 2008, li qatel 20 persuna u darab aktar minn 100 oħra. Il-milizja ta’ Atom setgħu wkoll kellhom rwol sekondarju fil-ħtif ta’ koppja Ġermaniża maqbuda mill-pirati f’Ġunju 2008.

                        8.

                        Fares Mohammed Mana’a (magħruf ukoll bħala: a) Faris Mana’a, b) Fares Mohammed Manaa)
                        Data tat-twelid: 8 ta’ Frar 1965. Post tat-twelid: Sadah, Jemen. Nru tal-Passaport: 00514146; post tal-ħruġ: Sanaa, Jemen. Nru tal-Karta tal-Identità: 1417576; post tal-ħruġ: Al-Amana, Jemen; data tal-ħruġ: 7 ta’ Jannar 1996. Data tal-indikazzjoni tan-NU: 12 ta’ April 2010.
                        Fares Mohammed Mana’a forna, biegħ jew ittrasferixxa direttament u indirettament lejn is-Somalja armi jew materjal relatat bi ksur tal-embargo fuq l-armi. Mana’a huwa traffikant tal-armi magħruf. F’Ottubru 2009, il-gvern Jemenit ħareġ lista ta’ nies suspettuzi tat-traffikanti tal-armi li fiha Mana’a jinsab “fuq nett”, bħala parti minn sforz biex jitwaqqaf il-fluss ta’ armi fil-pajjiż, fejn huwa rappurtat li hemm aktar armi minn persuni. “Faris Manaa huwa traffikant ewlieni tal-armi, u dan huwa magħruf sew”, skont rapport ta’ Ġunju 2009 minn ġurnalist tal-Istati Uniti li huwa kummentatur dwar l-affarijiet Jemeniti, awtur ta’ rapport ta’ kull sitt xhur dwar il-pajjiż, u kkontribwixxa għall-Grupp tal-Intelligence ta’ Jane. F’artiklu tal-Jemen Times ta’ Diċembru 2007, issir referenza għalih bħala “Sheikh Fares Mohammed Mana’a, traffikant tal-armi”. F’artiklu tal-Jemen Times ta’ Jannar 2008, issir referenza għalih bħala “Sheikh Faris Mana’a, negozjant tal-armi”.
                        Minn nofs l-2008, il-Jemen kompla jservi bħala ċentru għat-trasport ta’ armi illegali lejn il-Qarn tal-Afrika, b’mod partikolari t-trasport ta’ armi bid-dgħajjes lejn is-Somalja. Hemm rapporti mhux konfermati li Faris Mana’a pparteċipa f’konsenji lejn is-Somalja f’għadd ta’ okkażjonijiet. Fl-2004, Mana kien involut f’kuntratti ta’ armi mill-Ewropa tal-Lvant għal armi li allegatament inbiegħu lill-ġellieda Somali. Minkejja l-embargo fuq l-armi tas-Somalja tan-NU mill-1992, l-interess ta’ Mana’a fit-traffikar ta’ armi fis-Somalja jista’ jiġi traċċat tal-inqas mill-2003. Mana’a offra li jixtri eluf ta’ armi fl-2003 mill-Ewropa tal-Lvant, u indika li ppjana li jbiegħ xi wħud mill-armi fis-Somalja.

                        9.

                        Hassan Mahat Omar (magħruf ukoll bħala: a) Hassaan Hussein Adam, b) Hassane Mahad Omar, c) Xassaan Xuseen Adan, d) Asan Mahad Cumar, e) Abu Salman, f) Abu Salmaan, g) Sheikh Hassaan Hussein).
                        Data tat-twelid: 10 ta’ April 1979. Post tat-twelid: Garissa, Kenja. Nazzjonalità: Possibbilment Etjopjana. Nru tal-Passaport: A 1180173 Kenja, skadenza fl-20 ta’ Awwissu 2017. Karta tal-Identità Nru 23446085. Post: Najrobi, Kenja. Data tal-indikazzjoni tan-NU: 28 ta’ Lulju 2011.
                        Hassan Mahat Omar huwa involut f’atti li jheddu l-paċi, is-sigurtà jew l-istabbiltà tas-Somalja. Huwa Imam u wieħed mill-mexxejja ta’ Masjid-ul-Axmar, ċentru informali affiljat ma’ Al-Shabaab f’Najrobi. Huwa involut ukoll fir-reklutaġġ ta’ membri ġodda u fil-ġbir ta’ fondi għal Al-Shabaab, inkluż online fis-sit elettroniku affiljat ma’ Al-Shabaab alqimmah.net.
                        Barra minn hekk, huwa ħareġ fatwi għal attakki kontra t-TFG fuq chat room ta’ sit elettroniku ta’ Al-Shabaab.

                        10.

                        Omar Hammami (magħruf ukoll bħala: a) Abu Maansuur Al-Amriki, b) Abu Mansour Al-Amriki, c) Abu Mansuur Al-Amriki, d) Umar Hammami, e) Abu Mansur Al-Amriki).
                        Data tat-twelid: 6 ta’ Mejju 1984. Post tat-twelid: Alabama, Stati Uniti.Nazzjonalità: Stati Uniti. Maħsub ukoll li għandu nazzjonalità Sirjana.
                        Nru tal-Passaport: 403062567 (US). Nru tas-Sigurtà Soċjali: 423-31-3021 (US). Post: Somalja. Informazzjoni oħra: Miżżewweġ mara Somala. Għex l-Eġittu fl-2005 u mar is-Somalja fl-2009. Data tal-indikazzjoni tan-NU: 28 ta’ Lulju 2011.
                        Omar Hammami huwa involut f’atti li jheddu l-paċi, is-sigurtà jew l-istabbiltà tas-Somalja. Huwa membru għoli ta’ Al-Shabaab. Huwa involut fir-reklutaġġ, il-finanzjament u l-paga tal-ġellieda barranin fis-Somalja. Huwa deskritt bħala espert fl-isplussivi u l-gwerra inġenerali. Minn Ottubru 2007 huwa deher f’rapporti tat-televixin u f’filmati ta’ propaganda ta’ Al-Shabaab. Huwa deher f’filmat iħarreġ ġellieda ta’ Al-Shabaab. Huwa deher ukoll f’filmati u fuq siti elettroniċi li jappellaw biex aktar ġellieda jingħaqdu ma’ Al-Shabaab.

                  II.   Entitajiet

            AL-SHABAAB (magħrufa wkoll bħala a) Al-Shabab, b) Shabaab, c) The Youth, d) Mujahidin Al-Shabaab Movement, e) Mujahideen Youth Movement, f) Mujahidin Youth Movement, g) MYM, h) Harakat Shabab Al-Mujahidin, i) Hizbul Shabaab, j) Hisb’ul Shabaab, k) Al-Shabaab Al-Islamiya, l) Youth Wing, m) Al-Shabaab Al-Islaam, n) Al-Shabaab Al-Jihaad, o) The Unity Of Islamic Youth, p) Harakat Al-Shabaab Al-Mujaahidiin, q) Harakatul Shabaab Al Mujaahidiin, r) Mujaahidiin Youth Movement)
            Post: Somalja. Data tal-indikazzjoni tan-NU: 12 ta’ April 2010.
            Al-Shabaab kienet involuta f’atti li jheddu direttament jew indirettament il-paċi, is-sigurtà, jew l-istabbiltà fis-Somalja, inkluż iżda mhux limitat għal: atti li jheddu l-Ftehim ta’ Ġibuti tat-18 ta’ Awwissu 2008, jew il-proċess politiku; u, atti li jheddu l-Istituzzjonijiet Federali Transitorji (TFIs), il-Missjoni tal-Unjoni Afrikana fis-Somalja (AMISOM), jew operazzjonijiet internazzjonali għaż-żamma ta’ paċi relatati mas-Somalja.
            Al-Shabaab ostakolat ukoll l-għoti ta’ għajnuna umanitarja lis-Somalja, jew l-aċċess għal, jew id-distribuzzjoni ta’, għajnuna umanitarja fis-Somalja.
            Skont id-dikjarazzjoni mill-President tal-Kumitat tal-Kunsill tas-Sigurtà stabbilit skont ir-Riżoluzzjoni 751 (1992) dwar is-Somalja lill-Kumitat tas-Sigurtà mogħtija fid-29 ta’ Lulju 2009, kemm Al-Shabaab u Hisb’ul Islam pubblikament u b’mod ripetittiv ħadu r-responsabbiltà għall-attakki permezz ta’ forzi fuq il-Gvern Federali Transitorju (TFG) u l-AMISOM. Al-Shabaab ħadet ukoll ir-responsabbiltà għall-qtil ta’ uffiċjali tat-TFG, u fid-19 ta’ Lulju 2009 attakkat u għalqet l-uffiċċji fuq il-post tal-UNOPS, l-UNDSS u l-UNDP fir-reġjuni ta’ Bay u Bakool, bi ksur tal-paragrafu (c) tar-Riżoluzzjoni 1844 (2008). Al-Shabaab ostakolat b’mod ripetittiv l-aċċess għall-għajnuna umanitarja, jew għad-distribuzzjoni tagħha, fis-Somalja.
            Ir-Rapport tas-Segretarju Ġenerali tal-Kunsill tas-Sigurtà tan-Nazzjonijiet Uniti tal-20 ta’ Lulju 2009 dwar is-sitwazzjoni fis-Somalja, kien fih il-paragrafi li ġejjin li jinvolvu l-attivitajiet ta’ al-Shabaab fis-Somalja:
            Huwa allegat li gruppi ribelli, bħal al-Shabaab, qegħdin jiksbu flus b’theddid jew vjolenza minn kumpaniji privati u jirreklutaw żgħażagħ sabiex jingħaqdu fil-ġlieda kontra l-Gvern f’Mogadixu, inklużi suldati tfal. Al-Shabaab ikkonfermat il-preżenza ta’ ġellieda barranin fi ħdanha u ddikjarat bil-miftuħ li qiegħda taħdem ma’ al-Qaida f’Mogadixu sabiex tneħħi l-Gvern tas-Somalja. Huwa rappurtat li ħafna mill-ġellieda barranin joriġinaw mill-Pakistan u l-Afganistan, u jidhru mħarrġa sew u lesti għall-battalja. Ġew osservati jilbsu l-barnużi u jmexxu operazzjonijiet offensivi kontra l-forzi tal-Gvern f’Mogadixu u r-reġjuni ġirien.
            Al-Shabaab intensifikat l-istrateġija tagħha li tisforza u tintimida lill-popolazzjoni Somala, kif rifless fil-qtil u l-arresti, magħżulin bir-reqqa u ta’ benefiċċju kbir, ta’ anzjani tal-klan, li diversi minnhom inqatlu. Fid-19 ta’ Ġunju 2009, Omar Hashi Aden, il-Ministru tas-Sigurtà Nazzjonali, inqatel permezz ta’ bomba suwiċida fuq skala kbira f’karozza f’Beletwyne. Aktar minn 30 persuna oħra nqatlu fl-attakk, li ġie kkundannat bis-saħħa mill-komunità internazzjonali u minn parti kbira tas-soċjetà Somala.
            Skont ir-rapport ta’ Diċembru 2008 mill-Grupp ta’ Monitoraġġ tas-Somalja tal-Kunsill tas-Sigurtà tan-NU (2008/769), al-Shabaab hija responsabbli għal diversi attakki fis-Somalja matul dawn l-aħħar snin, inkluż:

                        —

                        Il-qtil u l-qtugħ ir-ras rappurtati ta’ xufier Somalu li kien jaħdem għall-Programm dwar l-Ikel fid-Dinja f’Settembru 2008.

                        —

                        L-ibbumbardjar ta’ suq f’Puntland li qatel 20 persuna u darab aktar minn 100 fis-6 ta’ Frar 2008.

                        —

                        Kampanja ta’ bombi u qtil immirat f’Somaliland bil-ħsieb li jiġu ostakolati l-elezzjonijiet parlamentari tal-2006.

                        —

                        Il-qtil ta’ diversi ħaddiema barranin li jipprovdu l-għajnuna fl-2003 u l-2004.

                  Skont rapport, al-Shabaab attakkat komposti tan-Nazzjonijiet Uniti fis-Somalja fl-20 ta’ Lulju 2009, u ħarġet digriet li jipprojbixxi tliet aġenziji tan-Nazzjonijiet Uniti miż-żoni kkontrollati minn al-Shabaab fis-Somalja. Barra minn hekk, il-forzi tal-Gvern Federali Transitorju Somalu ġġieldu kontra ribelli ta’ al-Shabaab u Hizbul Islam mill-11 sat-12 ta’ Lulju 2009 li rriżulta fil-mewt ta’ aktar minn 60 persuna. Fil-ġlieda tal-11 ta’ Lulju 2009, al-Shabaab tefgħet erba’ murtali ġewwa Villa Somalia li rriżultat fil-mewt ta’ tliet suldati tal-Missjoni tal-Unjoni Afrikana fis-Somalja (AMISOM) u t-tidrib ta’ tmienja oħrajn.
            Skont artiklu ppubblikat mill-British Broadcasting Corporation fit-22 ta’ Frar 2009, al-Shabaab ħadet ir-responsabbiltà għal attakk suwiċida permezz ta’ bomba f’karozza fuq bażi militari tal-Unjoni Afrikana f’Mogadixu. Skont l-artiklu, l-Unjoni Afrikana kkonfermat li nqatlu 11-il gwardjan tal-paċi tal-Unjoni Afrikana u li weġġgħu 15 oħra.
            Skont artiklu ppubblikat minn Reuters fl-14 ta’ Lulju 2009, militanti ta’ al-Shabaab għamlu qligħ fl-2009 minn attakki fuq stil guerilla fuq forzi Somali u tal-Unjoni Afrikana.
            Skont artiklu ppubblikat minn Voice of America fl-10 ta’ Lulju 2009, al-Shabaab kienet involuta f’attakk fuq forzi tal-gvern Somalu f’Mejju 2009.
            Skont artiklu li ttella’ fuq sit elettroniku tal-Kunsill dwar ir-Relazzjonijiet Barranin li nkiteb fis-27 ta’ Frar 2009, al-Shabaab ħallset għal ribelljoni kontra l-gvern transitorju tas-Somalja u s-sostenituri Etjopjani tiegħu mill-2006. Al-Shabaab qatlet ħdax-il suldat Burundjan fl-aktar attakk qattiel fuq gwardjani tal-paċi tal-UA mindu ġew stazzjonati u jiddikjara li al-Shabaab kienet involuta fi ġlied serju li qatel mill-inqas ħmistax-il persuna f’Mogadixu.”


title: 2008/904/KE: Deċiżjoni tal-Kunsill tas- 27 ta' Novembru 2008 li taħtar membru Olandiż u żewġ membri supplenti Olandiżi tal-Kumitat tar-Reġjuni

text:
               5.12.2008

               MT

               Il-Ġurnal Uffiċjali ta’ l-Unjoni Ewropea

               L 327/18

         DEĊIŻJONI TAL-KUNSILL
   tas-27 ta' Novembru 2008
   li taħtar membru Olandiż u żewġ membri supplenti Olandiżi tal-Kumitat tar-Reġjuni
   (2008/904/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Olandiż,
   Billi:

               (1)

               Fl-24 ta’ Jannar 2006 l-Kunsill adotta d-Deċiżjoni 2006/116/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Wara r-riżenja tas-Sur Nico SCHOOF tbattal post ta’ membru fil-Kumitat tar-Reġjuni. Wara r-riżenja tas-Sur Lodewijk ASSCHER tbattal post ta’ membru supplenti. Wara l-ħatra, permezz ta’ din id-deċiżjoni, tas-Sur Bas VERKERK bħala membru fil-Kumitat tar-Reġjuni tbattal post ieħor ta’ membru supplenti,

         IDDECIEDA KIF GEJ:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membru:

                           —

                           is-Sur Bas VERKERK, Burgemeester van Delft (tibdil tal-ħatra),

                     u

               (b)

               bħala membri supplenti:

                           —

                           is-Sur Job COHEN, Burgemeester van Amsterdam,

                           —

                           is-Sur Hans KOK, Burgemeester van Hof van Twente.

         Artikolu 2
   Din id-Deċiżjoni għandu jkollha effett fil-jum tal-adozzjoni tagħha.

      Magħmula fi Brussell, 27 ta’ Novembru 2008.

            Għall-Kunsill,

            Il-President

         L. CHATEL

      (1)  ĠU L 56, 25.2.2006, p. 75.


title: Deċiżjoni tal-Kunsill (PESK) 2016/713 tat-12 ta' Mejju 2016 li temenda l-Azzjoni Konġunta 2008/851/PESK dwar l-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja

text:
               13.5.2016

               MT

               Il-Ġurnal Uffiċjali tal-Unjoni Ewropea

               L 125/12

         DEĊIŻJONI TAL-KUNSILL (PESK) 2016/713
   tat-12 ta' Mejju 2016
   li temenda l-Azzjoni Konġunta 2008/851/PESK dwar l-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-10 ta' Novembru 2008, il-Kunsill adotta l-Azzjoni Konġunta 2008/851/PESK (1) li tistabbilixxi l-operazzjoni militari tal-Unjoni Ewropea Atalanta.

               (2)

               Fil-21 ta' Novembru 2014, il-Kunsill adotta d-Deċiżjoni 2014/827/PESK (2) li temenda l-Azzjoni Konġunta 2008/851/PESK u estendiet Atalanta sat-12 ta' Diċembru 2016.

               (3)

               L-Unjoni stabbilixxiet il-programm CRIMARIO biex issaħħaħ l-għarfien tas-sitwazzjoni marittima fl-Oċean Indjan. Atalanta għandha tikkontribwixxi għall-implimentazzjoni ta' CRIMARIO skont il-mezzi u l-kapaċitajiet tagħha.

               (4)

               Atalanta għandha titħalla tikkondividi mas-sħab rilevanti informazzjoni, minbarra data personali, dwar attivitajiet marittimi illegali jew mhux awtorizzati miġbura matul l-operazzjonijiet ta' rutina kontra l-piraterija.

               (5)

               Ir-Riżoluzzjoni 2244 (2015) tal-Kunsill tas-Sigurtà tan-Nazzjonijiet Uniti estendiet il-mandat tal-Grupp ta' Monitoraġġ tas-Somalja u l-Eritrea (SEMG), b'mod partikolari fir-rigward tal-embargo fuq l-armi lis-Somalja u l-importazzjoni u l-esportazzjoni tal-faħam tal-kannol Somalu, u laqgħet l-isforzi tal-Forzi Marittimi Kkombinati (CMF) fl-impenn tagħhom biex ixekklu l-esportazzjoni u l-importazzjoni tal-faħam tal-kannol lejn u mis-Somalja, filwaqt li esprimiet tħassib li l-kummerċ tal-faħam tal-kannol jipprovdi finanzjament lill-Al-Shabaab.

               (6)

               L-Azzjoni Konġunta 2008/851/PESK għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Azzjoni Konġunta 2008/851/PESK hija emendata kif ġej:

               (1)

               Fl-Artikolu 2, il-punt (l) huwa sostitwit b'dan li ġej:

                           “(l)

                           tassisti permezz ta' appoġġ loġistiku, il-provvista ta' għarfien espert jew taħriġ fuq il-baħar, fuq talba tagħhom u skont il-mezzi u l-kapaċitajiet eżistenti, lil EUCAP Nestor, EUTM Somalia, ir-Rappreżentant Speċjali tal-UE għall-Qarn tal-Afrika, id-Delegazzjoni tal-UE għas-Somalja fir-rigward tal-mandati tagħhom u ż-żona ta' operazzjoni ta' Atalanta u tikkontribwixxi fl-implimentazzjoni tal-programmi rilevanti tal-UE, b'mod partikolari l-programm reġjonali ta' sigurtà Marittima (MASE) taħt l-għaxar FEŻ u CRIMARIO;”.

               (2)

               L-Artikolu 15(3) huwa sostitwit b'dan li ġej:
               “3.   Ir-RGħ huwa b'dan awtorizzat li jikkomunika lill-Forzi Marittimi ta' Koalizzjoni (“CMF”) immexxija mill-Istati Uniti, permezz tal-Kwartieri Ġenerali tagħhom, kif ukoll lil Stati terzi li mhux qed jieħdu sehem fis-CMF u lil organizzazzjonijiet internazzjonali, li jinsabu fiż-żona tal-operazzjoni militari tal-UE, informazzjoni u dokumenti klassifikati tal-UE ġġenerati għall-fini tal-operazzjoni militari tal-UE fil-livell ta' RESTREINT UE, fuq il-bażi ta' reċiproċità, fejn komunikazzjoni bħal din fil-post tal-operazzjoni hija meħtieġa għal raġunijiet operattivi, skont ir-regolamenti ta' sigurtà tal-Kunsill u soġġett għal arranġamenti bejn ir-RGħ u l-awtoritajiet kompetenti tal-partijiet terzi msemmija hawn fuq.”.

               (3)

               Fl-Artikolu 15, jiżdied il-paragrafu li ġej:
               “4.   Atalanta hija b'dan awtorizzata li tikkondividi mal-SEMG u l-CMF informazzjoni, minbarra data personali, dwar attivitajiet illegali jew mhux awtorizzati, miġbura matul l-operazzjonijiet kontra l-piraterija.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-12 ta' Mejju 2016.

            Għall-Kunsill

            Il-President

         F. MOGHERINI

      (1)  Azzjoni Konġunta tal-Kunsill 2008/851/PESK tal-10 ta' Novembru 2008 dwar l-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja (ĠU L 301, 12.11.2008, p. 33).

      (2)  Deċiżjoni tal-Kunsill 2014/827/PESK tal-21 ta' Novembru 2014 li temenda l-Azzjoni Konġunta 2008/851/PESK dwar operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja (ĠU L 335, 22.11.2014, p. 19).


title: Deċiżjoni tal-Kummissjoni (UE) 2015/886 tat-8 ta' Ġunju 2015 li temenda d-Deċiżjoni 2014/312/UE li tistabbilixxi l-kriterji ekoloġiċi għall-għoti tal-ekotikketta tal-UE għaż-żebgħa u l-verniċ ta' barra u ta' ġewwa (notifikata bid-dokument C(2015) 3782) (Test b'rilevanza għaż-ŻEE)

text:
               10.6.2015

               MT

               Il-Ġurnal Uffiċjali tal-Unjoni Ewropea

               L 144/12

         DEĊIŻJONI TAL-KUMMISSJONI (UE) 2015/886
   tat-8 ta' Ġunju 2015
   li temenda d-Deċiżjoni 2014/312/UE li tistabbilixxi l-kriterji ekoloġiċi għall-għoti tal-ekotikketta tal-UE għaż-żebgħa u l-verniċ ta' barra u ta' ġewwa

         (notifikata bid-dokument C(2015) 3782)

   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
   Wara li kkonsultat il-Bord tal-Ekotikkettar tal-Unjoni Ewropea,
   Billi:

               (1)

               Id- Deċiżjoni tal-Kummissjoni 2014/312/UE (2) tipprevedi perjodu tranżizzjonali għall-produtturi li l-prodotti tagħhom ikunu ngħataw l-Ekotikketta tal-UE għaż-żebgħa u l-verniċ ta' barra u ta' ġewwa, sabiex ikollhom biżżejjed żmien biex jadattaw il-prodotti tagħhom ħalli b'hekk jikkonformaw mal-kriterji u r-rekwiżiti riveduti. Minkejja dan, l-Istati Membri għarrfu lill-Kummissjoni li huma ma jkunux jistgħu jivverifikaw il-prodotti Ekotikkettati fiż-żmien li ngħatalhom ta' 12-il xahar minħabba n-numru kbir ta' prodotti u r-rekwiżiti addizzjonali. Perjodu addizzjonali huwa meħtieġ biex tkun żgurata tranżizzjoni mingħajr intoppi.

               (2)

               L-esperti tekniċi nnotifikaw lill-Kummissjoni u xi Stati Membri li l-formulazzjoni attwali tal-punt 14 tal- Artikolu 2 mhix ċara. Id-definizzjoni li ngħatat tippermetti l-interpretazzjoni ħażina fir-rigward tar-referenza għal “sistemi polari”. It-terminu “sistema polari” li jirreferi għas-sistema analitika u mhux għas-sistema tal-kisi jeħtieġ li jiġi ċċarat. Barra minn hekk, ġie rrakkomandat li fid-definizzjoni jiġi speċifikat parametru tekniku addizzjonali, il-pressjoni tal-fwar. Kwalunkwe bidla fil-kliem tal-punt 14 tal-Artikolu 2 għandha, f'ġieħ il-konsistenza u ċ-ċarezza, tkun riflessa wkoll fil-kliem tal-punt 13 tal- Artikolu 2 rigward il-VOCs.

               (3)

               Abbażi ta' diskussjonijiet li saru f'Novembru 2014 Il-Bord tal-Ekotikkettjar tal-Unjoni Ewropea u f'laqgħat tal-Forum tal-Korp Kompetenti jeħtieġ li jiġi ċċarat li l-kriterju 3(a) u referenza assoċjata fit-Tabella 2 ma jkunux japplikaw għal prodotti adeżivi tal-ewwel passata (primers) u kwalunkwe kisi ieħor trasparenti, iżda japplikaw għal dawk semitrasparenti.

               (4)

               Għal raġunijiet ta' konsistenza fil-kriterju 3 (Effiċjenza fl-użu), it-Tabella 2 — il-ħames kolonna (“Kisi dekorattiv magħqud ta' barra u ta' ġewwa (l))” fl-ewwel linja (li jirreferi għall-kriterji tar-rata ta' tixrid 3(a)) tad-Deċiżjoni 2014/312/UE, l-unità tal-kejl (1 m2/L) għandha toħdilha postha “1m2/kg”.

               (5)

               Il-Kriterju 5(a)(i) tad- Deċiżjoni 2014/312/UE jipprevedi lista ta' gruppi ta' sustanzi li huma indikati b'mod espliċitu bħala suġġett ta' valutazzjoni u verifika tal-kriterju 5(a). Madankollu, ġie ppruvat li din il-lista ta' sustanzi mhix eżawrjenti u grupp addizzjonali ta' sustanzi jeħtieġ li jiżdied fiha, jiġifieri “8. Sustanzi f'binders u d-dispersjonijiet tal-polimeri 8a. Binders u aġenti li jgħaqqdu trasversali, 8b. Prodotti tar-reazzjoni u residwi”. Barra minn hekk, għal raġunijiet ta' ċarezza, il-lista ta' gruppi ta' sustanzi għandha tiġi tiddaħħal mat-test ta' valutazzjoni u verifika tal-kriterju peress li din il-lista tintuża għall-valutazzjoni u l-verifika.

               (6)

               Fl-Anness tad-Deċiżjoni 2014/312/UE, il-punt 7(a) jiffissal-limiti tal-konċentrazzjoni għall-preżenza ta' formaldeid fil-prodott finali, iżda l-limiti ta' konċentrazzjoni fit-tabella mhumiex f'lokhom. Dik it-tabella għandha turi b'mod ċar li l-limiti ta' konċentrazzjoni għall-prodotti kollha huma ta' 0,0010 %, sakemm ma japplikawx xi derogi.

               (7)

               Il-miżuri stipulati f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010.

               (8)

               Id-Deċiżjoni 2014/312/UE għandha għalhekk tiġi emendata skont dan.

         ADOTTAT DIN ID-DEĊIŻJONI:
   Artikolu 1
   Id-Deċiżjoni 2014/312/UE hija emendata kif ġej:

               (1)

               Fl-Artikolu 2, il-punt 13 huwa sostitwit b'dan li ġej:

                           “13.

                           ‘komposti organiċi volatili’ (VOCs) tfisser kwalunkwe kompost organiku li jagħli inizjalment f'temperatura ta' 250 °C jew inqas, imkejla fi pressjoni standard ta' 101,3 kPa kif iddefinit fid-Direttiva 2004/42/KE u li, f'kolonna kapillari, jgħaddi minn elużjoni sa n-Tetradekan (C14H30) u jinkludih;”

               (2)

               Fl-Artikolu 2, il-punt 14 huwa sostitwit b'dan li ġej:

                           “14.

                           ‘komposti organiċi semivolatili’ (SVOCs) tfisser kwalunkwe kompost organiku li jagħli f'temperatura ogħla minn 250 °C u anqas minn 370 °C imkejla fi pressjoni standard ta' 101,3 kPa u li, f'kolonna kapillari, jgħaddi minn elużjoni b'firxa ta' ritenzjoni wara n-Tetradekan (C14H30) u sa n-Dokosan (C22H46) u jinkludih;”

                     ;

               (3)

               Fl-Artikolu 7, il-paragrafu 2 jinbidel b'dan li ġej:
               “2.   Il-liċenzji għall-Ekotikketta tal-UE mogħtija skont il-kriterji stabbiliti fid-Deċiżjonijiet 2009/543/KE u 2009/544/KE jistgħu jintużaw għal 21 xahar mid-data tal-adozzjoni ta' din id-Deċiżjoni.”;

               (4)

               L-Anness huwa emendat skont l-Anness ta' din id-Deċiżjoni.

         Artikolu 2
   Din id-Deċiżjoni hija indirizzata lill-Istati Membri.

      Magħmul fi Brussell, it-8 ta' Ġunju 2015.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 27, 30.1.2010, p. 1.

      (2)  Id-Deċiżjoni tal-Kummissjoni 2014/312/UE tat-28 ta' Mejju 2014 li tistabbilixxi l-kriterji ekoloġiċi għall-għoti tal-ekotikketta tal-UE għaż-żebgħa u l-verniċ ta' barra u ta' ġewwa (ĠU L 164, 3.6.2014, p. 45).

      ANNESS
      L-Anness tad-Deċiżjoni 2014/312/UE huwa emendat kif ġej:

                  (1)

                  fil-kriterju 3 (effiċjenza fl-użu), Tabella 2 l-isem tal-kriterju 3a huwa sostitwit b'dan li ġej: “3(a) Rata ta' tixrid (għaż-żebgħa l-bajda u għaż-żebgħa ta' kulur ċar biss, inkluża ż-żebgħa ta' bażi l-bajda li tintuża fis-sistemi li jagħtu l-lewn)) — ISO 6504/1. Ma japplikax għall-verniċ, għal-lażuri (il-likwidi li jlewnu l-injam), għaż-żebgħa trasparenti ta' adeżjoni tal-ewwel passata jew għal kwalunkwe kisi trasparenti ieħor.”

                  (2)

                  fil-kriterju 3 (Effiċjenza fl-użu), Tabella 2, fit-tmien u d-disa' kolonni li jirreferu għal “Żebgħa tal-ewwel passata (g)” u “Żebgħa ta' taħt u żebgħa tal-ewwel passata (h)” it-test “6 m2/L (mingħajr opaċità)” huwa sostitwit fiż-żewġ kolonni b'dan li ġej: “6 m2/L (mingħajr opaċità jew b'karatteristiċi speiċifiċi”.

                  (3)

                  fil-kriterju 3(a), il-ħames paragrafu huwa sostitwit b'dan li ġej:
                  “Iż-żebgħa tal-ewwel passata u ta' taħt semitrasparenti għandu jkollhom rata ta' tixrid ta' mill-inqas 6 m2 u dawk opaki ta' mill-inqas 8 m2. Iż-żebgħa tal-ewwel passata opaka li jkollha karatteristiċi speċifiċi sabiex tibblokka/tissiġilla u tippenetra/tgħaqqad u ż-żebgħa tal-ewwel passata li jkollha karatteristiċi speċjali ta' adeżjoni għandu jkollha rata ta' tixrid ta' mill-inqas 6 m2 għal kull litru tal-prodott.”

                  (4)

                  il-kriterju 4 huwa emendat kif ġej:

                              (a)

                              fir-raba' paragrafu, is-sentenza li ġejja “L-indikaturi mogħtija fit-Tabella 4 għandhom jintużaw bħala l-bażi għad-delimitazzjoni tar-riżultati tal-kromatografija b'fażi gassuża għall-KOSV” hija sostitwita b'dan li ġej “It-test għandu jsir bl-użu tas-sistema analitika kif identifikat fil-Manwal tal-Utenti dwar il-Kriterji.”;

                              (b)

                              it-Tabella 4 titħassar;

                              (c)

                              fit-taqsima Valutazzjoni u verifika, it-tieni paragrafu, it-tieni sentenza hija sostitwita b'dan li ġej:
                              “It-test għandu jitwettaq b'referenza għall-modifki għall-ISO 11890-2 disponibbli fil-Manwal tal-Utenti dwar il-Kriterji.”;

                  (5)

                  fil-kriterju 5, il-punt (a)(i) huwa sostitwit b'dan li ġej:
                  “Għall-użu ta' dan il-grupp ta' prodotti, ingħataw derogi għal gruppi definiti ta' sustanzi li jistgħu jinsabu fil-prodott finali. Dawn id-derogi jistipulaw il-klassifikazzjonijiet ta' periklu li ngħataw deroga għal kull grupp ta' sustanzi speċifiku u l-kundizzjonijiet tad-deroga assoċjati u l-limiti tal-konċentrazzjoni li japplikaw. Id-derogi huma stipulati fl-Appendiċi.”;

                  (6)

                  fil-kriterju 5(a)(ii), it-tieni paragrafu, it-tieni inċiż huwa sostitwit b'dan li ġej:

                              “—

                              L-ingredjenti tal-formula taż-żebgħa jew tal-verniċ li jaqgħu fi ħdan il-gruppi ta' sustanzi elenkati hawn taħt:

                                          (1)

                                          Preżervattivi miżjudin mas-sustanzi li jagħtu l-kulur, mal-binders u mal-prodott finali

                                                      (a)

                                                      Preżervattivi ta' ġol-bottijiet,

                                                      (b)

                                                      Preżervattivi użati fil-magni tal-lewn,

                                                      (c)

                                                      Preżervattivi b'saff niexef,

                                                      (d)

                                                      Stabbilizzaturi tal-preżervattivi,

                                          (2)

                                          Aġenti li jnixxfu u għal kontra t-tqaxxir,

                                                      (a)

                                                      Aġenti li jnixxfu,

                                                      (b)

                                                      Aġenti għal kontra t-tqaxxir,

                                          (3)

                                          Inibituri tal-korrużjoni,

                                                      (a)

                                                      Inibituri tal-korrużjoni,

                                                      (b)

                                                      Prevenzjoni tal-firdirram,

                                          (4)

                                          Tensjoattivi,

                                                      (a)

                                                      Tensjoattivi ta' użu ġenerali,

                                                      (b)

                                                      Alkilfenoletoksilati (APEOs),

                                                      (c)

                                                      Tensjoattivi perfluworinati,

                                          (5)

                                          Sustanzi funzjonali mixxellanji b'applikazzjoni ġenerali,

                                                      (a)

                                                      Emulsjoni tar-raża tas-siliċju fiż-żebgħa l-bajda, s-sustanzi li jagħtu l-kulur u l-bażijiet għall-għoti ta' lewn ħafif,

                                                      (b)

                                                      Metalli u l-komposti tagħhom,

                                                      (c)

                                                      Materja prima minerali, inkluż materjal għall-mili,

                                                      (d)

                                                      Aġenti li jinnewtralizzaw,

                                                      (e)

                                                      Luminanti ottiċi,

                                                      (f)

                                                      Pigmenti,

                                          (6)

                                          Sustanzi funzjonali mixxellanji b'applikazzjonijiet speċjalizzati,

                                                      (a)

                                                      Protetturi UV u stabbilizzaturi,

                                                      (b)

                                                      Plastifikanti,

                                          (7)

                                          Fdalijiet li jista' jkun hemm fil-prodott finali,

                                                      (a)

                                                      Formaldeid,

                                                      (b)

                                                      Solventi,

                                                      (c)

                                                      Monomeri li ma jirreaġixxux,

                                                      (d)

                                                      Komposti Aromatiċi Volatili u komposti aloġenati,

                                          (8)

                                          Sustanzi f'binders u d-dispersjonijiet tal-polimeri,

                                                      (a)

                                                      Binders u aġenti li jgħaqqdu traversali,

                                                      (b)

                                                      Prodotti tar-reazzjoni u residwi,

                                    u li huma preżenti f'konċentrazzjonijiet ta' aktar minn 0,010 %”

                        ;

                  (7)

                  fl-Appendiċi 5, l-entrati għall-formaldeid għandhom jiġu sostitwiti b'dan li ġej:

                              “7.   Fdalijiet ta' sustanzi li jista' jkun hemm fil-prodott finali

                                          (a)

                                          Formaldeid

                                    Applikabbiltà:
                              Il-prodotti kollha.

                              Il-formaldeid liberu ma għandux jiżdied intenzjonalment mal-prodott finali. Il-prodott finali għandu jiġi ttestjat sabiex jiġi stabbilit il-kontenut ta' formaldeid liberu fih. Ir-rekwiżiti tal-kampjunar għall-ittestjar għandhom jirriflettu l-firxa tal-prodotti.
                              Għandu japplika l-valur ta' limitu tal-għadd totali li ġej:
                              Id-derogi li ġejjin huma magħmula mir-rekwiżit stabbilit fl-ewwel paragrafu:

                                          (i)

                                          Fejn huma meħtieġa preżervattivi li huma donaturi tal-formaldeid bħala preżervattivi ta' ġol-bottijiet biex jipproteġu tip speċifiku ta' żebgħa jew verniċ u fejn il-formaldeid donatur jintuża minflok il-preżervattivi tal-iżotijażolinon.

                                          (ii)

                                          Fejn id-dispersjonijiet tal-polimeri (binders) jipprovdu, permezz tal-livelli tal-formaldeid li jibqa', il-funzjoni ta' donaturi tal-formaldeid minflok il-preżervattivi ta' ġol-bottijiet.

                                    Fiż-żewġ każijiet (i) u (ii) l-għadd totali ma għandux jaqbeż il-valur ta' limitu li ġej:

                              Verifika:
                              Il-kontenut tal-formaldeid liberu għandu jiġi stabbilit għall-bażi l-bajda jew għall-bażi trasparenti għall-għoti ta' lewn ħafif li tkun maħsuba li jkun fiha l-ogħla ammont teoretiku ta' formaldeid. Għandu jiġi stabbilit ukoll il-kontenut tal-bażi li tagħti l-lewn li tkun maħsuba li jkun fiha l-ogħla ammont teoretiku ta' formaldeid.
                              Metodu tat-test:

                                          Valur ta' limitu ta' 0,0010 %:
                                          Determinazzjoni tal-konċentrazzjoni ta' ġol-bottijiet bl-użu tal-metodu Merckoquant. Jekk l-eżitu ma jkunx definittiv bl-użu ta' dan il-metodu, allura għandha tintuża l-kromatografija likwida ta' prestazzjoni għolja (HPLC) biex tiġi kkonfermata l-konċentrazzjoni ta' ġol-bottijiet.

                                          Valur ta' limitu ta' 0,010 %:

                                                      (1)

                                                      Iż-żebgħa kollha: Determinazzjoni tal-konċentrazzjoni ta' formaldeid ta' ġol-bottijiet permezz ta' analiżi bl-użu tal-VdL-RL 03 jew tal-kromatografija likwida ta' rendiment għoli (HPLC).

                                                      (2)

                                                      Iż-żebgħa u l-verniċ ta' ġewwa: Determinazzjoni permezz ta' analiżi skont l-istandard ISO 16000-3. L-emissjonijiet ma għandhomx ikunu ta' iktar minn 0,25 ppm mal-ewwel applikazzjoni u għandhom ikunu ta' inqas minn 0,05 ppm wara 24 siegħa mill-ewwel applikazzjoni.”

                              0,0010 %

                              0,010 %


title: Deċiżjoni tal-Kunsill (UE) 2015/926 tas-16 ta' Marzu 2015 dwar il-pożizzjoni li għandha tittieħed f'isem l-Unjoni Ewropea fi ħdan il-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tat-Tuneżija, min-naħa l-oħra, fir-rigward tal-adozzjoni ta' rakkomandazzjoni dwar l-implimentazzjoni tal-Pjan ta' Azzjoni UE-Tuneżija (2013–2017) li jimplimenta s-sħubija privileġġjata

text:
               17.6.2015

               MT

               Il-Ġurnal Uffiċjali tal-Unjoni Ewropea

               L 150/19

         DEĊIŻJONI TAL-KUNSILL (UE) 2015/926
   tas-16 ta' Marzu 2015
   dwar il-pożizzjoni li għandha tittieħed f'isem l-Unjoni Ewropea fi ħdan il-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tat-Tuneżija, min-naħa l-oħra, fir-rigward tal-adozzjoni ta' rakkomandazzjoni dwar l-implimentazzjoni tal-Pjan ta' Azzjoni UE-Tuneżija (2013–2017) li jimplimenta s-sħubija privileġġjata
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218, il-paragrafu 9 tiegħu,
   Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u mill-Kummissjoni Ewropea,
   Billi:

               (1)

               Il-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tat-Tuneżija, min-naħa l-oħra (1) (il-“Ftehim”), ġie ffirmat fis-17 ta' Lulju 1995 u daħal fis-seħħ fl-1 ta' Marzu 1998.

               (2)

               Il-partijiet beħsiebhom japprovaw il-Pjan ta' Azzjoni UE-Tuneżija l-ġdid (2013-2017) li jimplimenta s-sħubija privileġġjata (il-“Pjan ta' Azzjoni”) fil-qafas tal-Politika Ewropea tal-Viċinat. Dan il-Pjan ta' Azzjoni jirrifletti s-sħubija speċjali bejn iż-żewġ partijiet u għandu jikkontribwixxi għall-implimentazzjoni tal-Ftehim permezz tat-tfassil u l-adozzjoni ta' miżuri konkreti maħsuba biex jintlaħqu l-għanijiet li jistipula.

               (3)

               Il-pożizzjoni tal-Unjoni fil-Kunsill ta' Assoċjazzjoni għandha għalhekk tkun ibbażata fuq l-abbozz tar-Rakkomandazzjoni mehmuż,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fi ħdan il-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tat-Tuneżija, min-naħa l-oħra, fir-rigward tal-implimentazzjoni tal-Pjan ta' Azzjoni hija bbażata fuq l-abbozz ta' rakkomandazzjoni tal-Kunsill ta' Assoċjazzjoni mehmuż ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-16 ta' Marzu 2015.

            Għall-Kunsill

            Il-President

         F. MOGHERINI

      (1)  ĠU L 97, 30.3.1998, p. 2.

      ABBOZZ TA'
      RAKKOMANDAZZJONI Nru 2015/… TAL-KUNSILL TA' ASSOĊJAZZJONI UE-TUNEŻIJA
      ta' …
      dwar l-implimentazzjoni tal-Pjan ta' Azzjoni UE-Tuneżija (2013-2017) li jimplimenta s-sħubija privileġġjata fil-qafas tal-Politika Ewropea tal-Viċinat
      IL-KUNSILL TA' ASSOĊJAZZJONI UE-TUNEŻIJA,
      Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tat-Tuneżija, min-naħa l-oħra, u b'mod partikolari l-Artikolu 80 tiegħu,
      Billi:

                  (1)

                  L-Artikolu 80 tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tat-Tuneżija, min-naħa l-oħra (1) (il-“Ftehim”) jagħti s-setgħa lill-Kunsill ta' Assoċjazzjoni li jagħmel ir-rakkomandazzjonijiet xierqa, għall-iskop li jintlaħqu l-għanijiet tal-Ftehim.

                  (2)

                  B'mod konformi mal-Artikolu 90 tal-Ftehim, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont dan il-Ftehim u għandhom jaraw li l-għanijiet stipulati fil-Ftehim jintlaħqu.

                  (3)

                  Il-Partijiet approvaw it-test tal-Pjan ta' Azzjoni UE-Tuneżija (2013-2017) li jimplimenta s-sħubija privileġġjata (il-“Pjan ta' Azzjoni”) fil-qafas tal-Politika Ewropea tal-Viċinat.

                  (4)

                  Dan il-Pjan ta' Azzjoni għandu jikkontribwixxi għall-implimentazzjoni tal-Ftehim permezz tat-tfassil u l-adozzjoni, bi qbil bejn il-partijiet, ta' miżuri konkreti li jipprovdu gwida prattika għal din l-implimentazzjoni.

                  (5)

                  Il-Pjan ta' Azzjoni għandu l-għan, min-naħa li jippreżenta miżuri konkreti għat-twettiq, mill-partijiet, tal-obbligi li huma għandhom skont il-Ftehim u min-naħa oħra li jipprovdi qafas aktar wiesa' għat-tisħiħ tar-relazzjonijiet bejn l-Unjoni Ewropea u t-Tuneżija, sabiex jintlaħaq livell għoli ta' integrazzjoni ekonomika u approfondiment tal-koperazzjoni politika, b'mod konformi mal-għanijiet ġenerali tal-Ftehim,

            ADOTTA DIN IR-RAKKOMANDAZZJONI:
      Artikolu Uniku
      Il-Kunsill ta' Assoċjazzjoni jirrakkomanda li l-partijiet jimplimentaw il-Pjan ta' Azzjoni (2), sakemm din l-implimentazzjoni jkollha l-mira li jintlaħqu l-għanijiet tal-Ftehim.

         Magħmul fi …,

               Għall-Kunsill ta' Assoċjazzjoni

               Il-President

         (1)  ĠU L 97, 30.3.1998, p. 2.

         (2)  Ara d-dokument st 15164/14 ADD 1, p. 5, fuq http://register.consilium.europa.eu.


title: 2013/336/UE: Deċiżjoni tal-Kunsill tal- 25 ta’ Ġunju 2013 li żżid l-għadd ta' Avukati Ġenerali fil-Qorti tal-Ġustizzja tal-Unjoni Ewropea

text:
               29.6.2013

               MT

               Il-Ġurnal Uffiċjali tal-Unjoni Ewropea

               L 179/92

         DEĊIŻJONI TAL-KUNSILL
   tal-25 ta’ Ġunju 2013
   li żżid l-għadd ta' Avukati Ġenerali fil-Qorti tal-Ġustizzja tal-Unjoni Ewropea
   (2013/336/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 252 tiegħu,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
   Wara li kkunsidra t-talba tal-President tal-Qorti tal-Ġustizzja tas-16 ta' Jannar 2013,
   Billi:

               (1)

               L-ewwel paragrafu tal-Artikolu 252 tat-Trattat dwar il-Funzjonament tal-Unjoni Ewropea jistabbilixxi li l-Kunsill, b'mod unanimu, jista' jżid l-għadd ta' Avukati Ġenerali fuq it-talba tal-Qorti tal-Ġustizzja.

               (2)

               Fis-16 ta' Jannar 2013, il-Qorti tal-Ġustizzja talbet li l-għadd tal-Avukati Ġenerali tal-Qorti tal-Ġustizzja jiżdied bi tliet persuni. Din it-talba kienet motivata mix-xewqa li l-Qorti tkun tista' tkompli toħroġ Opinjoni fil-kawżi kollha li jkunu jeħtieġu dan mingħajr ma jiżdied id-dewmien globali fit-trattament tal-kawżi kkonċernati.

               (3)

               Skont id-Dikjarazzjoni Nru 38 dwar l-Artikolu 252 tat-Trattat dwar il-Funzjonament tal-Unjoni Ewropea li jirrigwarda l-għadd ta' Avukati Ġenerali fil-Qorti tal-Ġustizzja, annessa mal-Att Finali tal-Konferenza Intergovernattiva li adottat it-Trattat ta' Lisbona,, jekk il-Qorti tal-Ġustizzja titlob li l-għadd ta' Avukati Ġenerali jiżdied bi tliet persuni (jiġifieri ħdax minflok tmienja), il-Kunsill, b'mod unanimu, għandu jaqbel dwar din iż-żieda.

               (4)

               Sabiex twieġeb bl-aħjar mod għall-ħsieb imsemmi fit-tieni premessa u biex toħloq il-kundizzjonijiet li jiffavorixxu l-aħjar integrazzjoni possibbli tal-Avukati Ġenerali addizzjonali, il-Qorti tal-Ġustizzja pproponiet li Avukat Ġenerali wieħed jibda l-kariga tiegħu fl-1 ta' Lulju 2013, id-data prevista għall-adeżjoni tal-Kroazja, bil-kundizzjoni li l-istrumenti kollha ta' ratifika jkunu ġew depożitati qabel din id-data, u li ż-żewġ Avukati Ġenerali l-oħra jibdew il-kariga tagħhom fis-7 ta' Ottubru 2015, fl-okkażjoni tas-sostituzzjoni parzjali tal-Membri tal-Qorti,

         ADOTTA DIN ID-DEĊIŻJONI:
   Artikolu 1
   L-għadd ta' Avukati Ġenerali fil-Qorti tal-Ġustizzja tal-Unjoni Ewropea għandu jiżdied għal:

               —

               disgħa, b'effett mill-1 ta' Lulju 2013;

               —

               ħdax, b'effett mis-7 ta' Ottubru 2015.

         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-25 ta’ Ġunju 2013.

            Għall-Kunsill

            Il-President

         E. GILMORE